Bi milioi euro gehiago jarriko ditu Eusko Jaurlaritzak larrialdiko laguntzetarako

Herri batzuetan udan amaitu zen urte osorako aurrekontua, eta Jaurlaritzak espero du bi milioi horiekin egoera "arintzea".

Gobernuaren ardurapekoak diren arren, udalek kudeatzen dituzte laguntza horiek. Kontua da udan amaitu zitzaiela Jaurlaritzak emandako diru saila udal batzuei, eta beren poltsikotik jarri behar izan dute dirua, laguntzak emateko.

Aurreko urteetako diru sail bera jarri zuen aurtengo Jaurlaritzak: 17,3 milioi euro. Juan Maria Aburto sailburuak orain arte esan izan du gehiago jartzea ez zela posible. Eusko Legebiltzarrak eskatu zion, ordea, diru gehiago ipintzeko, laguntza horiek ordaindu ahal izateko. Gaur iragarri du bi milioi euro jarriko dituela urtea bukatzerako. Horrekin egoera "arintzea" eta udalak "konpentsatzea" espero du Jaurlaritzak.


Sutea Getxon: bost pertsona artatu dituzte kea arnasteagatik

Suteak ke-laino handi bat sortu du; ez dituzte etxebizitzak hustu behar izan.

Ostiraleko goizaldean, 02:45al aldera, Getxoko etxebizitza-eraikin batean piztu den sute baten eraginez bost pertsona artatu behar izan dituzte, kea arnasteagatik. Ertzaintza sutearen nondik norakoak ikertzen ari da.

Euskal Poliziatik jakinarazi dutenez, garrak Getxoko Particular de Club kaleko eraikin batera heldu dira, eta ke-laino handi bat sortu da; baina ez dituzte etxebizitzak hustu behar izan.

Halere, bost pertsona bertan artatu behar izan dituzte. Suhiltzaileek 03:15al aldera eman dute amaitutzat sutea.


Moriako errefuxiatuekiko elkartasuna lau haizetara zabalduko dute

Larria da, muturrekoa, Lesboseko Moria Kanpamenduan aurkitzen diren errefuxiatuen egoera. Behar ugari dituzte, tartean elikagaiak, eta azken egunetan hainbat kanpaina jarri dituzte martxan horien bilketa egin eta bertara bideratzeko. Lau Haizetara Euskaltzaleon Elkarteak elkartasun hori puntuala baino, egonkorra egin nahi du, eta horrela, hilean behin, lehenengo asteartearekin janari bilketa egingo du Zaporeak elkartearekin koordinatuta Moriako kanpalekura bidaltzeko.

Iniziatibaren atzean, Lau Haizetara elkartearen Zaintza taldea dago. Beraiek daude hilabete egiten den odol emate kanpainaren atzean, eta aurrerantzean, hileko lehen asteartero egingo dituzte bi iniziatiba horiek, odol ematea eta janari bilketa, 17:30etik 20:30era udalarekin elkarlanean. Merkatuzarren egingo dituzte biak.

Batik bat, honakoak behar dituzte Moriako kanpalekuan diren errefuxiatuei jaten emateko: arroza, garbantzuak, dilistak, babarrunak, makarroiak, atun eta sardina latak, oliba olioa, esne hautsa eta barrita energetikoak.

Lau Hazietarak herritar guztiak deitu ditu elkartasun bi iniziatibatan parte hartzera eta odola eta janaria eramatera.


Altsasuko gazteak aske uzteko eskatu dute Iruñeko sanferminetan

Ehunka lagun bildu dira Errekoleten plazan, espetxeratutako gazteen askatasuna aldarrikatzeko elkarretaratzean. Gurasoek beren senideen egoera "bidegabea" oroitzera eta salatzera deitu dute.

Altsasuko auzian zigortutako gazteak aske uzteko eskatu dute gaur ehunka lagunek Iruñeko sanferminetan. Errekoleten plazan elkarretaratzea egin dute gazte horien egoera "bidegabea" salatzeko. Bi guardia zibili eta haien bikotekideei eraso egitea leporatuta, bi eta hamahiru urte arteko espetxe zigorrak ezarri zizkien Espainiako Auzitegi Nazionalak. Manifestariek Altsasukoak askatu, hau ez da justizia eta Alde hemendik, utzi bakean leloak oihukatu dituzte protestan. Sanferminetako peñek ere bat egin dute mobilizazioarekin.

Zigortutako gazteen gurasoek hitza hartu dute Errekoleten plazako agertokian. Gogorarazi dute hirugarren aldia dela sanferminetan mobilizatzen direla beren senideen alde. "Egunez egun ikusten ditugu gure semeen logelak hutsik. Festetan eta ohiko egunetan haien falta sumatzen da". Hala ere, egoera hori eramangarriagoa zaie gizartean aurkitu duten "babesa, ulermena eta konpromisoa" dela eta.

Gurasoen esanetan, gizarteak ez du onartu behar "gazte batzuei, haien familiari eta herriari" ezarri dieten zigorra. "Injustizia ikaragarri hau gogorarazi eta salatu behar dugu". Nabarmendu dutenez, "Koxka tabernako gertakariak muntaia baterako erabili ziren, helburu politikoekin". Salatu dute gazteei bi eta hamahiru urte arteko espetxe zigorrak ezarri zizkietela, behin-behineko espetxeratzearen erabilera "abusua" izan dela, epaian larrigarriak erabili direla zigorrak gogortzeko, eta, finean, "epaiketaren hasieratik giza eskubideak zalantzan jarri dituen dinamika politiko-judiziala" jarri duela indarrean Espainiako Estatuak. Oroitarazi dutenez, "aurki, Jokinek, Oihanek eta Adurrek mila egun beteko dituzte preso".

Iaz, herri sanferminen txupinazo alternatiboa botatzeko aukera izan zuten Altsasuko gurasoek. Hori gogoratu eta eskertu dute gaur. Bestalde, laguntza eskatu diete elkarte, norbanako eta eragile guztiei. "Edonon zaretela ere, zuen ahotsa behar dugu, aipatzen ez dena ahaztu egiten delako".

Gurasoek elkartasuna helarazi diete 11/13 sumarioko 47 auzipetuei ere. Irailaren 14an Bilbon egingo den manifestazioarekin bat egingo dutela adierazi dute.


RNAren gaitasun miresgarriak

Bizitzen ari garen momentu honetan, zeinean birus batek mundu osoa hankaz gora jarri duen, RNA hitza inoiz baino gehiago entzuten ari gara. COVID-19a eragiten duen birusak gizakiona baino 100.000 aldiz txikiagoa den RNA genoma duela badakigu. Baino zer da RNA? Zertarako balio du? RNA eta DNA azido nukleikoak dira, eta lipido, proteina eta karbohidratoekin batera bizi-forma guztiak eratzeko beharrezkoak diren makromolekulen taldea osatzen dute. Orain dela gutxira arte, RNA bitartekari bat baino ez zela uste genuen, DNAtik proteinara pasatzeko eman beharreko tarteko pausoa bakarrik. Izan ere, proteina bihurtzen ez diren RNAk zaborra zirela uste genuen, zelularen inguru-zarata. Baina gure zelulak ez dira batere tontoak, eta ez dute alferrik energia gastatzen. Azkenaldian egiten ari diren ikerketa ezberdinak, proteinak sintetizatzeaz aparte, RNAk dituzten funtzio anitz eta ezinbestekoak deskribatzen ari dira.

Hain zuzen ere, eta birus infekzioekin erlazionatuta, EHUko Izortze Santin doktoreak, nazioarteko talde baten buruan (zeinaren parte izateko zortea eduki dudan), lnc13 izeneko RNA molekularen inplikazioa deskribatu du 1 motako diabetesaren garapenean. Santinen ikerketak deskribatu du infekzio biral baten aurrean lnc13ren kantitateak gora egiten duela, zelula pankreatikoen inflamazioa eta suntsipena bultzatuz, eta diabetesaren garapenean parte hartuz. Gainera, EHUko ikertzaileek ikusi dute diabetesari loturiko eta RNA honen barnean dagoen aldagai genetiko batek lnc13ren funtzio inflamatorioa areagotzen duela. Proteina bilakatzen ez diren RNA hauetan dauden eta gaixotasunekin asoziaturiko aldagaien funtzioa deskribatzea ez da ahuntzaren gauerdiko eztula, orain arte egindako ikerketa gehienek proteinen funtzionamenduan eragiten duten aldagaiak aztertu baitituzte bakarrik.

Baina RNA molekulen ezaugarri miresgarriak ez dira bakarrik birus infekzioei edo gaixotasun inflamatorioen garapenera mugatzen. Sinestezina bada ere, Princeton Unibertsitateko ikertzaile talde batek ikusi du C. elegans izeneko zizaretxoa gai dela lau belaunalditan zehar mantentzen den RNA bidezko arrisku mezuak bidaltzeko. Zizare hauek arriskutsuak diren bakterioetatik ihes egiteko jokabidea garatzeko gai dira, eta jokabide hori RNA molekulen bidez zuzenduta dago. Zizare amak bakterio arriskutsuekin topo egiten duenean, RNA txiki batzuek seinale bat bidaltzen diote zizarearen neuronei. «Zizare, bakterio hauek txarrak dira, ihes egin orain!», esaten du seinaleak. Amak, hortik aurrera, bakterio hori topatzean ihes egiteko jokaera izango du; baina bere seme-alabek, ilobek, birbilobek baita birbirbilobek ere seinale hori heredatuko dute, bakterio horiek inguruan daudenean ihes egin behar dutela jakinez. Ez al da zoragarria?

Ezjakintasun garai hauetan, RNAk ere mezu garrantzitsu bat dakarkigu: munduaren zilborra ginelakoan, SARS-CoV-2 birusa bezalako organismo «sinple» batek denbora eten egin du. Badirudi lehentasunak birpentsatzeko sasoia heldu zaigula; inguru-zaratari kasu egiteko momentua da!


Izen handiko zuzendariak lehiatuko dira Donostiako Zinemaldiko sari nagusiaren bila

Urrezko maskorra eskuratzeko zine zuzendari handiak izango dira lehian. Aurreko urteetan sarituak izandako Adolfo Aristarain eta Francois Dupeyron, besteak beste. Zuzendari horien filmeekin batera, Carlos Sorinen, Robert Guediguianen, Michael Winterbottonen eta Victor Gaviriarenak erakutsiko dira beste batzuren artean.

52. Donostiako Nazioarteko Zinemaldiko sail ofizialean izango diren filmak zeintzuk diren ezagutarazi dute antolatzaileek. Beti izen handiko zinemagileen filmak lehiatzen dira irailaren 17tik 25a bitartean Donostiako Zinemaldian, eta aurten ez da gutxiagorako izango.

Jakina denez, Zinamaldiari hasiera emateko Woody Allenen “Melinda eta Melinda” pelikula aurkeztuko da. Lehiaketatik kanpo dagoen arren, ikusmin handia sortuko du ziur. Lehiaketan izango direnak berriz, 1992an eta 1999an urrezko maskorra lortu zuten bi zinemagileren pelikulak izango dira, Adolfo Aristarainen eta Francois Dupeyronen filmak berriak alegia.

Bi pelikula horiekin lehian, Carlos Sorinen, Robert Guediguianen, Michael Winterbottonen eta Victor Gaviriaren filmak izango dira beste batzuren artean.


Musikala Euskararen eguna ospatzeko

Bazen behin neskatiko bat lo egitea gorroto zuena. Garai batean amonak ipuinak kontatzen zizkion ohatzera joan aurretik, baina Anek lau urte ditu orain, eta amonarik ez, eta bere gelan bakarrik gelditzen denean ez du begirik bildu nahi izaten… Halako batean denboran zeharko bidaia batean sartuko da, Nafarroan barna eramanen duena, “neskatiko baten ilusioetan zehar eta familia baten bizipenetan zehar”. Horixe da Ane eta ohe hegalaria musika-antzezlanaren mamia.

Antzezlana Xaldun kortin materialean oinarrituta dago: ahozko tradiziotik berreskuratu dira herri ipuinak, jolasak, esapideak eta kantak; horiek guztiak XXI. mendeko haurrei itzultzeko. Oier Zuñiga eta Laura Villanueva aktoreek jokatuko dute obra. 0tik 6 urte bitarteko haurrak dituzten familiendako da bereziki, eta 45 minutu irauten du.

Euskarabideak eta Nafarroako Gobernuak, Euskararen Nazioarteko Eguna izanen dela-eta, familiarendako antzerki musikaduna sustatu dute eta Labrit Multimendiak ekoiztu du. Altsasuko Udalaren eta Sakanako Mankomunitatearen laguntzaz, asteazkenean, 17:30ean, Altsasuko Iortia kultur gunean doan emanen da.


EH Bilduk eutsi egin dio Goioagaren hautagaitzari

Koalizio abertzaleak babesa agertu dio, eta Espainiako Gobernuari "akusazio maltzurrak" egitea egotzi dio.

EH Bilduk berretsi egin du Iñaki Goioaga senatari autonomiko izateko hautagai gisa, eta "epaitegi politikoak interes ez-zilegiekin erabiltzea" egotzi dio Espainiako Gobernuari.

Laura Mintegi EH Bilduren bozeramaileak eta Julen Arzuaga legebiltzarkideak agerraldia egin dute, Auzitegi Nazionaleko Fiskaltzak Goioagaren aurkako salaketa aurkeztu eta gero. Hain zuzen ere, ETAko kide izatea leporatu dio Ministerio Publikoak.

Presoen abokatua seguru aski hilaren 24an izendatuko dute senatari, EH Bilduk proposatuta.

Mintegiren esanetan, "ez dago inolako arrazoirik" hautagaiz aldatzeko, eta, beraz, eutsi egingo diote Goioagaren hautagaitzari.

Arzuagak kritikatu egin du Espainiako Gobernuak "erasoaldi penala" abiatu izana beren hautagaiaren aurka, akusazio "maltzurrak" eta frogatu gabeak erabilita.


‘Txikito’-ren egoeraren berri emateko auto karabana egingo dute zapatuan

Iñaki Bilbao Goikoetxea Txikito euskal preso politikoari babesa adierazi eta informazioa emateko auto karabana antolatu du zapaturako Busturialdeko amnistiaren eta errepresioaren aurkako mugimenduak. Bermeotik abiatuko da auto karabana; 19:00etan jarri dute hitzordua Lamerako autobus geltokian. Eskualdea zeharkatuko dute Txikitoren egoera zein den azaltzeko.

Bilbaok 43 egun daramatza gose eta komunikazio greban. Euskal presoek jasaten dituzten muturreko baldintzak salatzeko greba da Bilbao egiten ari dena.

Askatasun Haizea herri ekimenak jakitera eman duenez, bat egingo dute Busturialdeko amnistiaren eta errepresioaren aurkako mugimenduak deitutako auto karabanarekin, eta bertan parte harttuko dutela azaldu dute. Herritarrak deitzen dituzte ekimenean parte hartzera.


Geronimo Albertario argentinarra, Ampo Ordiziaren azken fitxaketa

Ampo Ordiziak datorren denboraldira begira, lehenengo taldea indartzeko ahaleginean segitzen du eta fitxaketa berria egin du. Frantziako ligako U. S. Dax taldetik datorren Geronimo Albertario argentinarra eta PROD2-an egin du aurreko denboraldia. Valetin Cruz bezala, Europa aldera etorri aurretik Buenos Airesen lurraldeko Pucara klubean jokatzen zuen, URBAko Top14ean, hain zuzen.

Albertario bigarren lerroan arituko da, Ampo Ordiziak Ien Ashcrosft-ekin ez segitzea erabaki ondoren. Albertariok hegoamerikako txapelketan Argentinako selekzioaren kamiseta jantzi du bi aldietan. Jaguarekin eta Pampa XV-ekin ere jokatu izan du.

Albertariok, 28 urte ditu eta aurrelari gisa aritzeko adin hoberenean dago. Bi metroko altuera du eta 115 kiloko pisua. Touch-ean aditua da, baina joko irekian ere oso ondo defenditzen da.


Lehen positiboa herrian

Atzo, barikua, soraluzetar bat ingresatu zuten Mendaroko ospitalean Covid-19 gaixotasunean positibo eman eta gero. Soraluzen positibo eman duen lehen pertsona. Horren harira, Lourdes Letona medikua oso haserre agertu da, atzo, jende asko ikusi zuelako kalean, tartean, adineko pertsonak ere bai: “90 urteko bati etxera joateko esan behar izan nion”.

Tantaka-tantaka, gero eta gehiago dira Covid-19az kutsatutako pertsonak. Atzo, soraluzetarra ingresatu zuten Mendaron, Covid-19aren proban positibo eman eta gero.

Mendaron ere bai

Bestalde, Mendaroko ospitalean bertan ere mendikuren batek positibo eman du eta larrialdi zerbitzuko hainbat erizainek ere bai. “Horrek esan nahi du haien inguruko askok berrogeialdia hasi beharko dutela, eta ondorioz, hainbat egunez sanitario gutxiago izango direla lanean”, azpimarratu du Soraluzeko anbulatorioko Lourdes Letona medikuak.

Lan mordoa

Medikuak jakinarazi du topera dabiltzala udalerriko larrialdiei arreta ematen eta etxeko bisitak egiten.

Gainera, etxeetara joatean, gaixo dagoenak Covid-19 izan dezakeen susmoa badute, jantzi babesgarriak jantzi behar izaten dituzte etxera sartu aurretik, eta hori egiteko denbora eta baliabide asko behar izaten dute: “Material oso gutxi dago. Gu ari gara erabiltzen ebolaren balizko izurriterako gordeta genituenak. Gainera, denbora asko behar da janzteko, eta modu berezian erantzi behar ditugu jantzi horiek; ondorioz, laguntzailea eraman behar dugu, norbera ez kutsatzeko”.

Jende larregi kalean

Horrekin batera, medikuak kontatu du atzo “sekulako haserrea” sentitu zuela herriko kaleetan ikusi zuenarekin: “Larrialdi mordoa geneukan, etxeetara joateko eskaera asko, eta larrialdi bat artatzeko kalera irten nuenean, horrek zirudien Benidorm abuztuan. Desastre hutsa. Nagusi mordoa zegoen, geldi, elkarren artean berbetan. Nik neuk 90 urteko bat bidali nuen etxera. Ez daude kontzientziatuta, eta datorrena sekulakoa da”, dio medikuak.


Liburuek Zabaltza plaza hartuko dute hurrengo asteburuan

Hilaren 23tik 25era bitarte kulturak Zabaltza plaza hartuko du. Urteroko Liburuaren Azoka egingo dute bertan hurrengo asteburuan, egitarau oparo batekin. Liburu aurkezpenak, aleen sinadurak, tailerrak, erakusketak… Adin tarte guztiek gozatzeko programa osatu du udalak.

Azoka hiru egunez bisitatzeko aukera izango dute irundarrek, ostiral eta larunbatean 10:00etatik 14:00etara eta 16:00etatik 20:00etara eta igandean aldiz, 10:00etatik 15:00etara. Ondorengoa da hurrengo astebururako antolatu duten programa:

Asteartea (hilak 20):

19:00etan, Charles Baudelaire bigarren mendeurrena ospatzeko Javier Canteli Ablanedok, Leticia Vergara Perezek eta Javier Sistiaga Condek poesia errezital bat eskainiko dute, Esther Barandiaran Amillano piano jotzailearen laguntzarekin.

Ostirala (hilak 23):

10:00etatik aurrera: azoka Zabaltza plazan

10:00: El Quijote eta Aitaren Etxea liburuak irakurriko dituzte publikoaren aurrean. Parte hartzeko, 943 505 421 telefono zenbakira deitu beharko da.

12:00: Roman Huartek bere liburuak sinatuko ditu, Liburu Azokan.

12:00: Haurrentzako Margotu historia liburua aurkeztuko dute Oiasso museoan.

17:00: Andrea Escargotek ilustrazio tailerra eskainiko die 6-12 urte bitarteko haurrei. Parte hartzeko 943 505 408 telefono zenbakira deitu beharko da.

19:00: Virginia Gasull eta Bakarne Atxukarrok euren liburuak sinatuko dituzte, Liburuaren Azokan.

Larunbata (hilak 24):

11:00: ‘Verguneza y Olvido’-ko marrazkilari Garluk eta Alex Macho komikigileek euren lanak sinatuko dituzte.

12:30: Itziar Sistiaga eta Virginia Gilek euren liburuak sinatuko dituzte.

17:00: Mundipurdiko ipuinak ipuin kontalari saioa, Maite Frankoren eskutik.

18:00: Mundipurdiko ipuinak ipuin kontalari saioa, oraingo honetan Lupe Lekuonarekin.

19:00: Ana eta Moon-en azken liburua sinatuko dute Noelia Lorenzo Pinok eta Alicia Cebrianek.

Igandea (hilak 25):

12:00: Andre eta jabe ikuskizuna eskainiko dute Eider Perez eta Leire Etxezarretak Oiasso museoan.

13:00: Eva Huebra eta Rosa Rubiok euren liburua sinatuko dute, Liburuaren Azokan.

18:00: Roman Huartek bere Mary Ann se aparece liburua aurkeztuko du Amaia Kultur Zentroan.


Ereagako pasealekua guztiz itxiko dute olatuak direla eta

Algortako Ereaga hondartzako pasealeku osoa itxiko du 16:00etatik aurrera ibilgailu zein pertsona ororentzat Getxoko Udalak, Eusko Jaurlaritzak gaur bertan itsasaldeko arriskuagatik emandako alerta laranja dela eta. Iragarpenaren arabera, 5 eta 6 metro arteko olatuak izango dira eta arratsaldeak aurrera egin ahala 6 eta 7 metro artera irits daitezke. Goizaldean hortik gorakoak izan daitezke, udal iturriek zehaztu dutenez. Horregatik, gauerditik aurrera alerta gorria izango da. Ereagako pasealeku osoa itxiko dute eta, hortaz, Kirol Portua, hondartza eta Portu Zaharra zarratuta egongo dira muturreko baldintza meteorologiko horiek gutxitzen diren arte. Tokiko arduradunek arrisku tokietatik hurbil dauden saltoki, taberna, jatetxe eta hotelei egoeraren aurrean hartu beharreko prebentzio neurriak jakinarazi dizkiete jada. Argazkian, 2009ko urtarrilaren 24an, zikloi batek jota, Sapaburu itsas-ontzia hondoratu zen Areetako Bola hondartzaren ondoan.

Prebentzio neurriak

Eusko Jaurlaritzak une honetan haizeagatik eta itsasertzeko arriskuagatik alerta horia aktibatuta duela eta, honako gomendio hauek egin ditu:

• Ez bainatu ezagutzen ez dituzunetan edo zaintza eta salbamenduko zerbitzurik ez daukaten hondartzetan.

• Ez bainatu olatu handiak dauden tokietan.

• Urrundu olatuak lehertzen diren lekuetatik (haitz, kai-mutur, moila…).

• Urrundu hondartzatik eta haize handiaren eraginez sor daitezkeen marea eta olatu handien kolpea jasotzen duten lekuetatik.

• Ez hurbildu itsas pasealeku, kai-mutur edo itsas labarretara. Uraren indar handiak eraman egin zaitzake.

• Ez joan ibilgailuz kostako errepideetan.

• Urpekaritza egitekoa bazinen, utzi beste baterako.

• Saiatu itsasontzirik ez erabiltzen eta berrikusi amarrak. Inola ere ez, ez egin uretako kirolik.

• Itsasora erortzen bazara, urrundu olatuak lehertzen diren lekutik, laguntza eskatu eta itxoin erreskatatu arte.

• Olatuek eramaten bazaituzte, lasai egon, eta ez egin igeri korrontearen kontra; kostako korronteek indarra galtzen dute tarte batzuetan.

Era berean, haize zakarren arriskuaren aurrean:

• Ate, leiho eta toldoak itxi eta ondo tinkatu.

• Kendu lorontziak eta kalera eror daitezkeen gauza guztiak.

• Aldamio, garabi eta obrako beste elementuak tinkatu.

Kanpoan egotekotan:

• Urrundu erlaitz, murru, zuhaitz edo publizitate-hesietatik, eta kontuz ibili egiten ari diren etxeen edo kolokan dauden eraikinen aurretik.

• Saiatu errepidez ez bidaiatzen, bestela, kontu handiz jokatu beti.

• Aurretik, jakinaren gainean egon zer-nolako eguraldia izango den zu zoazen leku horretan edo pasako dituzun lekuetan.

Larrialdietan, 112 zenbakira edo Getxoko Udaleko Larrialdietako Koordinazio Gunera 944 660 202 eta 944 660 112 telefonoetara deitu.


Amerikarrak txundituta, Belcebluesen musikarekin

Bergarako Belceblues taldea Menphisen (AEB) da egunotan; hango musika jaialdi entzutetsuan parte hartu zuen atzo eta gaur dute bigarren kanporaketa. Oso pozik dira bergararrak euren musikak izan duen harrerarekin: txalo zaparradekin erantzun zieten-eta atzo, aulkitik altxatu ere egin ziren ikusleek. Euskaraz kantatzea eta tronpeta erabiltzea izan dira bereziki, amerikarrak txunditu dituztenak. Udan Hondarribian izan zen 'Road to Menphis' lehiaketa irabazita lortu zuten bergararrek Bluesaren jaioterrirako txartela.

Belcebluesekoen esanetan, ezagun da amerikarrek asmatutako musika dela bluesa eta maisuki erakutsi dute hori lehiaketan.

Amerikaren onespena jasota

Bergararrak, baina, ez dira atzean geratu, Vegaren esanetan: "Oso maila altua dago munduko txapelketa honetan, eta gure burua ere maila horretan ikusi dugu. Ez gara tokiz kanpo sentitu, integratuta baizik". Talde bat gehiago izan direla gaineratu du Vegak, eta horrek indar handia eman diela, munduko onenen artean daude-eta. Iritzi berekoa da Ibon Larrañaga: "Euskal Herriko bluesa ontzat eman dute AEBetan, onartu egin gaituzte", dio, pozarren.

Asier Elortza abeslariak momentuz egindakoagatik harro daudela dio, eta harridura sortu dutela, lehiaketako sorpresa izan direla gaineratuz. Gille Sanz bateria-joleak ere biziki eskertu du Ameriketako zaleek erakutsitako hurbiltasuna: "Izugarriak izan dira ezagutzen ez genituen eta guregana zertan gerturatu ez zuten zaleengandik jaso ditugun zorion-agurrak".

Lehiaketa baina, Belcebluesek bizi duen ametsaren zati bat besterik ez da; oraindik ere badituzte egun batzuk Ameriketako abenturaz gozatzeko-eta.


Gurasoei gutuna, lehiaketako irabazlearen ahotik

Irati Goikoetxea beasaindarrak irabazi du Ttiklik elkarguneak antolatutako Gurasoei Gutuna IV. idazlan laburren lehiaketa. Hamabost lan aurkeztu zituzten denera, helduen atalean, eta Goikoetxearena izan zen hautatua. Larunbatean egindako sari banaketan, horrela irakurri zuen gutuna, Goikoetxeak berak.

Saridun guztiak eta sari banaketako argazkiak


Dagoeneko zabalik daude Sant Carles de la Rapitako hondartza guztiak

Bi ordu eta erdiz itxita eduki ondoren, arratsaldeko 16:30etan berriro zabaldu dituzte Sant Carles de la Rapitako (Tarragona, Herrialde Katalanak) hondartza guztiak. 'Gara' egunkarian bonba mehatxua jaso dutela eta, badaezpada, itxi dituzte hondartzak. Hala ere, agintariek hasieratik esan dute mehatxua gezurrezkoa zela uste zutela. Dena den, badaezpadako neurri gisa, hondartzak arakatu ditu Guardia Zibilak.

Guztira 2.000 bat lagun aterarazi dituzte hondartzatik mehatxua dela eta. Hala ere, Montserrat Tura Generalitateko Barne Kontseilariak bezala mehatxuari batera sinesgarritasunik ez diote aitortu Guardia Zibileko iturriek zein Sant Carlesko Udalak. Gainera, igandeaz geroztik lau bonba mehatxu jaso dituzte herri horretan, gaurkoak barne.

Gaur Gara egunkaria izan da mehatxu horiek jasotzeko bidea. Arratsaldeko ordubiak aldera pertsona batek deitu du kazeta horretara Sant Carlesko hondartzetako batean 150 kilo lehergai jarri dituztela esanez. Beranduago berriro deitu dute, eta lehergai kopurua 15 bat kilo zela adierazi dute. Aurreneko deian ez du esan ETAren izenean deitzen zuenik, eta bigarrenean hala egin duen argitzeke dago.

Gainera, lehergailua ordubiak eta laurdenetan lehertuko zela esan du deitu duenak, baina ez da halakorik gertatu.

ETAk Katalunian su-etena aldarrikatu zuen.


Zaindu maite duzun hori

Sartu, eta denboran ehun urtez atzera egin duzula sentitzen duzu. Burdina landuzko zutabeak, marmolezko salmahaia, zurezko detaileak...Ezin ederragoa da denda.

Lisboan egon zitekeen, Budapesten akaso, baina ez, etxetik gertu-gertu dago: Urduñako Foru plazan. Larrea gozotegiaz ari naiz, bai. Inguruotan, tamalez, antzinako oso denda gutxi gorde dira, eta horregatik da Larrea harribitxi bat. Eta ez soilik Aiaraldean, baizik eta Euskal Herri osoan.

Globalizazioak, erosteko ohitura berriek, bizimolde modernoek... betiko negozioen desagerpena ekarri dute. Ez gara konturatzen, antza, horrelako denda bat ixten den bakoitzean, unibertso txiki oso bat galtzen dela. Baina betiko negozioei eusteko, eta gure herrietako ausartek irekitzen dituzten denda berriek bizirauteko, ezinbestekoa da guk, herritarrok, horietan erostea.

Bilbora, Gasteiza, edo merkatalgune handietara jo aurretik, pasa zaitezte herriko dendetatik. Halaber, Larrea ezagutzen ez baduzue, joan zaitezte lehenbailehen. Denda ikusteaz gain, erosi hango gutiziaren bat. Krock bizkotxak, esaterako, zoragarriak dira.


Herriarteko finalean izango da Karidadeko Benta

Herriarteko bertsolari txapelketako finalean izango da Karidadeko Benta. Alegiako finalaurrekoa irabazi ondoren adierazpenak egin dituzte Unai Mendizabalek, Joseba Otaegik eta Haritz Mujikak.


Katalunian kontsulta babestu arren, adosteke dute debekua nola kudeatu

Parlamentuak galdeketaren alde bozkatu du.Espainiako Auzitegi Konstituzionalak kontsulta debekatuz gero, CUPek desobedientzia egitea proposatu du, baina beste inork ez du babestu hori

Katalunian azaroaren 9an egitekoak diren herri kontsulta indartuta atera da parlamentuko saiotik. Legebiltzarkide gehienen babesa jaso du CiU, ERC, ICV-EUiA eta CUP alderdiek proposatutako ebazpena. Baita PSCko bi diputatuena ere. Ebazpenak Generalitateari eskatzen dio kontsultara deitzeko, «berme demokratiko eta parte hartzeko aukera ororekin». Testuak jasotzen duenez, bihar aurrera atera behar duten kontsulta legearen artikulu guztiak «konstituzionalak eta estatutuaren aldekoak dira». 89 aldeko boto jaso ditu, 44 kontran. Botoen %65. Hala eta guztiz ere, kontsultaren aldeko alderdiak ez dira ados jarri Espainiako Auzitegi Konstituzionalak herri galdeketa debekatzekotan hartu beharreko bidean. CUPek desobedientzia zibilera jotzeko deia egin du, baina beste inork ez du babestu.

«Aldaketa sozial ororen motorra da desobedientzia zibila». CUPeko diputatu Isabel Vallet i Sanchezen ustetan desobedientzia da auzitegien balizko debekuari aurre egiteko tresnarik eraginkorrena. Beste hitz batzutan esanda: Espainiako Auzitegi Konstituzionalak debekatu arren, kontsulta berdin-berdin egitea nahi du CUPek. Ez du beste inork babestu ezkerreko independentisten proposamena. Aldeko lau boto besterik ez ditu jaso. CUPek Generalitateari eskatu dio kontsulta egiteko konpromisoa ez atzera botatzeko.

ERCk ez du babestu desobedientzia zibilaren hautua. Marta Rovira ERCko diputatua nazioartera jo behar delakoan dago: «NBE Nazio Batuen Erakundeak herrien erabakitzeko eskubidea defendatzen du. Auzitegiak debekatzen badu, guk NBEra joko dugu». ERCko diputatuak kontsultaren legezkotasuna defendatu du. « Politikoki bide guztiak jorratu ditugu, eta zilegitasun guztia dugu. Saiatu gara herri galdeketa Espainiako Konstituzioaren barruan egiten. Kataluniak zilegitasun demokratiko eta legezkoa du». Bihar egingo dute bide horretan azken urratsa. Parlamentua kontsulten legea onartzeko bilduko da. Espainiako Gobernuarekin negoziatzearen aurkakoa da Rovira. «Zertarako balio du? Inoiz ez du hitz emandakoa bete Katalunian».

PSC, hautsita parlamentuan

PSCk ebazpenaren aurka bozkatu du, eta Masi ohartarazi dio Katalunia «traizionatuko» duela zuzenbide estatutik kanpo uzten badu. Parlamentuko saioak sozialisten arteko desadostasunak azaleratu ditu. Izan ere, Kataluniako sozialisten ordezkari guztiek ez dute aurka bozkatu, Marina Geli eta Nuria Venturak alderdiaren diziplina hautsi baitute.

Bestalde, Joan Ignasi Elena parlamentariak lehen aldiz jardun du parlamentuan independente gisa. PSC alderdia utzi baitu Avancem adarreko buruak, kontsultaren inguruko desadostasunak direla eta. Kontsultari buruzko ebazpenaren alde bozkatu du Elenak. «Erabakitzeko eskubidearen alde egotea Kataluniako herritar gehienen aldean egotea da. Hor egon behar du beti Kataluniako sozialismoak».

PPC eta Ciutadans alderdien ordezkarien hitzaldiek ere Mas izan dute jomugan. «Parlamentua legez kanpoko ekintza bat» egiteko erabiltzea leporatu diote. Josep Enric Millo PPCko parlamentariaren arabera, parlamentua alibi gisa erabili du presidenteak. Millok esan du kontsulta Mariano Rajoy Espainiako presidenteak egindako eskaintzari bizkarra ematea dela. Gainera, anbiguotasuna alde batera uzteko eskatu die kontsultaren aldeko alderdiei: «Auzitegi Konstituzionalak galdeketa debekatzen badu zer egingo duzue? Horri buruz ez duzue hitzik egin».

Parlamentuko saioa hasi berritan PPCk bertan behera uzteko eskatu du, onartzekoak ziren ebazpena Auzitegi Konstituzionalak gaitzetsitako subiranotasun aldarrikapena jasotzen zuelakoan. «Ebazpen honekin Kataluniako herriak subiranotasuna duela esaten da, eta auzitegiak argi eta garbi ukatu zuen hori». CiUko parlamentari Jordi Turullek erantzun dionez, subiranotasun adierazpenari buruzko aipamenik ez du egiten onartutako testuak.


Julen Erezuma: ‘Gutunazala’

Bulegotzat dekodan logelara sartu eta papela eta boligrafoa hartu dodaz, mahaixen jesarri eta Olentzerori zer gura dodan idazten hasi aurretik, gogoeta eta ausnarketa sakon bat ein dot. Eta asperen txiki baten ostien, boligrafoan puntie orrialdien goikaldeko ezkerraldien kokatu eta hor hasi naz….

…eta holan helduko da egune. Egongelako mueblien, leku ikusgarri baten kokatute euko dot sobretxue. Egun berezi horretan, sobre horretaz goizien goiz libretie gustetan jat. Aitortu behar dot ez dodala bape atsegin egun hau. Baña bape! Faltsukerizko egun bat irudi jat. Ez dabezena nire ametsak beteko nahiz eta nire moduen hainbestek pentseu, bidaltzen dogun kartazal horren barrukoak gure etorkizune hobetu ahalko dabela.

Esan dodan moduen goizien goiz jeiki eta nire irribarrerik politxenagaz joango naz sobretxu horretaz libretara. Nire moduko hainbet eta hainbet iluso ikusko dodaz. Batzuk gutunazala erdi ezkutuen,lotsatu eingo balire moduen…beste batzuk harro. Eta zirrikitu horretatik barrure sartuko dot. Hor, seguru, nik eskatzen dodazan gauza berak eskatzen dabezan sobretxuekaz batu dala! Egongo dire nik sekule eskatuko ez nebazanak eskatu dabezenak be!

Eta holan helduko da gaba… Danok egoten gara gaba noz helduko. Ansioso. Jakingurien. Orduen etorten da ta! Seguru nau, guretzat zoritzarrez, horren gitxi gustetan jatan tipo bizerdun, potolito (gero eta potoloau ikusten dot nik) eta bizarrien gero eta ule zuri gehixau ageri jakozan hori… danon etxietan sartuko da! Bere irribarre nazkagarri horregaz. Danori bizixe aldatuko baeuzkun moduen beren sakutik berak baño siñesten ez dabezan guzurrek ataraz!

Gogoratzen badozuen, Olentzerori zer eskatuko dautzadan idatziz hasi naz artikulo hau. Ba horretan segidukot.

…eta asperen txiki baten ostien, boligrafoan puntie orrialdien goikaldeko ezkerraldien kokatu eta hor hasi naz.”…Olentzero laztana. Aurten ez dotzut opari materialik eskatuko. Nire bizixen, eta euskaldun guztixenien, aldaketa bat eskatzen dautzut. Kendu eizu agintetik tipo bizerdun,itsusi eta irribarre faltsudun hori. Ez dakit gaztiaua dan hori hobie izengo dan (nik uste mas de lo mismo), baña honek baño txarrau ezin deu ein. Beste katalan hori ez dot gure, nahiz eta ezpal dotoriegaz jantzitxe ibili,oiñ dauenan egur bardiñekoa da ta!

Badakit! Estatu españolien badakit askorik ezingo dozula aldatu baña… guretzat behintzet, eskatu eiozu Maridomingiri laguntzie!

«Eskerrikasko Olentzero!»

Eta ia holan Olentzerok, parkatu, Maridomingik, nire gutunuzalan barrukoak aldatu ezin izengo daben guztixe aldatzerik dekon. Gabon zoriontsuek igaro, eta urte barri on!!! !


Amarako frontoia babesteko jaialdia, iruditan

Pilota partidak, kalejira eta Arrokako frontoiaren aldeko argazkiak egin dituzte gaur Amaran. Bizilagun askok argazkiak egin dituzte Arrokako frontoia ez botatzeko eskatzeko. Ikus irudi bilduma!


Alaitz Zabala eta Oihana Astobieta, txorierritar neska ausartak ETBko Mihiluzen: "Zenbat jendek ikusi gaituen harritzekoa da"

Testua eta argazkia: Bestorrene

Alaitz eta Oihana urritik aurrera apur bat ezagunagoak egin dira herrian. Zer dela eta? Tximintx eta Lainomendiko kamisetak jantzita ETBko Mihiluze saioan agertu eta oso paper ona egin ebelako. Hurrengo elkarrizketan azalpen gehiago emon deuskue. Zelan okurridu jatzuen saioan parte hartzea? Oporretan alkarregaz toka jakun imintzioetara jolastea. Ondo egiten genduenez, telebistara aurkezteko komentatu gendun. Telefonoz informazinoa eskatu eta izena emotera joan ginan. Baina Mihiluzeko aurreko edizinoa zan eta epea itxita egoen. Larrabetzun, AEKegunean egin zanean, aurkeztu eta irabazi egin gendun. Oraingo edizinorako beraiek deitu deuskue. Zelan izan da prozesua? Aurretik kasting bat egiten dabe: bertako proba batzuk egin kamara aurrean, eta aurrera. Aukera handia izan gendun, zeren neskak eta bizkaitarrak gitxi zeuden. Miramonen grabatzen da, Donostian. Gosaria emoten deutzue, eta gero lehiakideak alkarri aurkeztu. Ostean, makillajera zoaz, pote kapatzarra ipintzen deutzue aurpegian. Gero proba batzuk egin… zer egin behar duzun, zer ez egin, ordena, non kolokatu... eta platora. Egun batean aste osokoa grabatzen da: goizean programa bi eta arratsaldean beste bi. Bitartean arropa aldatu behar dozu, eguna aldatuko dala inpresioa egiteko. Goizeko 10etatik arrastiko 7etara-edo egoten zara bertan, eta buruko mina alekoagaz ateratzen zara. Bero itzela, fokoak, nerbioak, dana... Zelan joan jatzuen? Ederto, bigarren saiora ailegatzea gendun helburua, eta hori lortuta, pozik. Bigarren saio horretan botea irabazi gendun, eta pozik be bai. Hirugarren eta laugarren saioetan finalera ailegatu ginan, baina ez gendun botea eroan, hitz bat ez asmatzeagaitik. Bosgarren saioan beste lehiakideak gure kontra ibili ziran, baina normala da denbora asko daroatenen kontra joatea. Esaten joskuen "zuek ezin zarie kejatu daroazuen diru guztiagaz! Benga, etxera". Imintzioka toka jakun, guretzat onena, baina erantzuna txirrinaren gainean esan gendunez, ba kanpora. Segundu batengaitik. Aurkezleak kamara aurrean agertzen diran bezalakoak dira? Kike Amunarriz bai, berdin-berdina da. Interesa jartzen dau, gugaz egoten zan, publikori burlezar egin... Ilazki gitxiago egoten zan, makilajean-eta denbora asko emoten zauelako. Nork prestatzen ditu probak? Lan talde bat dago, euskarazko berbak aukeratzerakoan Kike ere sartuta dagoela uste dugu. Herri ezberdinetako euskerari buruzko liburuak daukiez. Derioztarren euskara be bai. Txorierriko berba asko agertzen ziran probetan, baina guri oso gitxi tokatu jakuzan. Asko praktikatu zenduen joan aurretik? Udan, jaietako txosnetan, baina soilik imintzioka egitearena. Mezuetan Oihanak itzelezko kailua dauko, eta ganera liburuxka bat dago, Kikek berak argitaratuta. Begiratzen egon ginen. Hieroglifikoak euskaraz topatzea, barriz, oso gatxa da, ez dago gauza handirik. Beldurrez joan ginen, baina ez zan hain gatxa izan, guk probako hirurak asmatu genduzan, imajinazioa behar da. Zer esango zenkie jendeari? Jendea animatzen saiatu gara, baina ez dugu inor joatea lortu. Guk oso ondo pasatu gendun, eta gainera dirutxoa be irabazi gendun: 1844 € bakoitzak. Harritu gaituena da zenbatek ikusi gaituen. Derion bertan, gitxien espero duzunak kalean lotu, eta ikusi zaituela esan. Euskaraz ez dakitenak be, zaping egiten ibili, gelditu, eta ikusten eben.


Joseba Juarez omendu nahi dute Igartzako dantzari egunean

Igartzako Dantzari Kofradiak irailaren 12an ospatuko du bere eguna. Bertako kide izan zen Joseba Juarez oroituko duteBeasaingo dantzariak dagoeneko hasiak dira irailean ospatuko duten Igartzako Dantzarien Kofradiaren eguna antolatzen. Aurten, gainera, kofradiako kide izan zen Joseba Juarez dantzaria gogoratuko dute. Hala, bertako dantzariei ez ezik, Juarez «ezagutu, disfrutatu eta maitatu» zuten guztiei egin diete egun horretako ospakizunetan parte hartzeko deia.Dantzarien Kofradiakoen hitzetan, Juarezek «buru, oin, beso eta arima eskaini zizkion egun honi». Bere ibilbidea «hain zabala eta irekia izan zelako, bizitza oparo horretan egin zituen lagun guztiak» gonbidatu nahi izan dituzte. Kofradiaren arabera, «deialdia irekia» izango da; izan ere, «helburua Josebarekin egun polit bat pasatzea besterik ez da, dantzaren inguruan».Antolaketa lanakIrailaren 12an ospatuko dute Igartzako Dantzarien Kofradiaren eguna. Egun horri begira, parte hartu nahi duten guztiei antolatzaileekin harremanetan jartzeko deia egin diete, «dena ongi antolatzeko». Hiru modutara parte har daiteke: ezpata dantza eginez, segizioan parte hartuz edota segizioan eta ondorengo dantzetan parte hartuz. Ezpata dantzarako, lauzpabost entsegu egingo dituzte. Txistulariek eta gainontzeko musikariek ere parte har dezakete. Saioaren ondoren, bazkaria eta erromeria ere izango dira.


Ander Zubizarreta irabazle, 25 urtez azpikoen duatloian

Ander Zubizarreta orain dela bi aste Ibarrako Mendi duatloian izan zen. Sailkapen orokorrean bederatzigarren postuan gelditu zen eta 25 urtez azpiko mailan lehendabizikoa. Zorionak Ander!

Bestalde, joan den astebukaeran Urduñan ospaturiko frogan erretiratu beharra izan zuen arazo mekanikoak zirela medio. Oraindik, Euskal Herriko Mendi Duatloi Zirkuituan froga asko gelditzen dira, eta Anderrek emango du zer esana; egon ziur! Hona hemen sailkapena.


Bere subiranotasuna errespetatzeko eskatu die Qatarrek herrialde arabiarrei

Gobernuak gutun bat bidali dio Kuwaiti, hain zuzen ere, Saudi Arabiarekin, Arabiar Emirerri Batuekin, Egiptorekin eta Bahrainekin irekitako gatazkan bitartekari lanak egiten ari denari.

Mohamed bin Abderrahman al Zani Qatarreko Atzerri gaietarako ministroak adierazi duenez, bere burujabetza eta nazioarteko legeak errespetatzeko eskatu die Dohako Gobernuak bere kontrako blokeo diplomatikoa abiatu duten lau herrialde arabiarrei.

"Ezarritako mugaren aurrek bidali dugu erantzuna", adierazi du Al Zanik Alemaniako Gabriel Atzerri gaietarako ministroarekin batera egin duen prentsa agerraldian.

Al Zani ez ditu eman Qatarrek gatazka honetan bitartekari lanak egiten ari den Kuwaiti bidalitako gutunaren inguruko xehetasunak. Saudi Arabiak, Arabiar Emirerri Batuek, Egiptok eta Bahrainek 13 baldintza jarri zituzten hautsitako harreman diplomatikoak berrezartzeko.


Eusko Jaurlaritzako eta Basquetourreko arduradunek Mutrikuko baliabide turistikoak ezagutu dituzte

Debegesa Debabarreneko Garapen Ekonomikorako Elkartearen ekimenez antolatuta, gaur [urtarrilak 28], Itziar Epalza Eusko Jaurlaritzako Merkataritza eta Turismo sailburuordea Mutrikun eta Debabarrenako hainbat herritan izan da bisitan. Berarekin batera, Mertxe Garmendia Eusko Jaurlaritzako Turismo zuzendaria eta Arantza Madariaga Basquetourreko zuzendaria ere egon dira.

Eusko Jaurlaritzako eta Basquetourreko ordezkariekin batera, gainera, Debabarrenako hainbat alkatek hartu dute parte bisitaldian. Joxe Angel Lizardi Mutrikuko alkatearekin batera honako ordezkaritza ere egon da: Miguel de Hoyos Eibarko alkatea, Ane Beitia Elgoibarko alkatea, Iker Aldazabal Soraluzeko alkatea, Sonia Garcia Mendaroko alkatea, Pedro Bengoetxea Debako alkatea, Igor Agirre Mallabiako alkatea eta Juan Carlos Abascal Ermuko alkateordea.

Ordezkariak, Mutrikuko bentalekuan museoan

Ekimenaren antolatzaileek nabarmendu dutenez, sektore turistikoak eskualdean izan duen bilakaera “balioan jartzea” izan da ekimenaren helburua. Horrekin batera, eskualdean eskaintzen diren zenbait baliabide turistiko ezagutu eta etorkizunera begira zeintzun proiektu dauden azaltzeko aukera ere izan dute.

Bisitaldia Eibarren hasi da, eta Mutrikun amaitu da; zehazki, bentalekua museoan. Bidean ondare industrialarekin, gastronomiarekin eta kirolarekin loturiko zenbait baliabide turistiko bisitatu dituzte, eta Mutrikun, azkenik, itsas-ondarearekin loturiko ondarea ezagutu dute.

Bisita gidatuan parte hartu duten ordezkariak Mutrikuko bentalekuaren aurrean

Mutrikun alde zaharrean hasi dute bisita, eta Marta Amonarriz turismo bulegoko arduradunaren eskutik herriko ondarea gertutik ezagutzeko aukera izan dute bisitari guztiek. Bentalekuan, besteak beste, 1924an eraiki zen bentalekuaren inguruko historia eta berau probatzeko aukera ere izan dute. Azkenik, museoan barrena, arrantzarekin lotutako beste hainbat ekonomia iturri ere ezagutzeko aukera egon da.


Indarkeria matxistarengatik auzipetuei zaintza ukatzeko era irekiko du legebiltzarrak

Zaintza partekatuaren legea aldatzea proposatu du EH Bilduk; tramiterako onartuko dute gaur. Zaintza ukatzeko, ez da epai irmorik behar izango

2015eko ekainaren hondarrean onartu zuten Eusko Legebiltzarrean zaintza partekatuaren inguruko legea, kritika eta zalantza askoren ostean. EH Bilduk aurka bozkatu zuen, PSE-EE abstenitu egin zen, eta EAJk, PPk eta UPDk aldeko boza eman zuten. Lege haren hauspo izan ziren hainbat eragile. Herri ekinaldi legegile baten fruitua izan zen egitasmoa —Kidetza guraso bananduen federazioaren eskutik ailegatu zen parlamentura—, eta desadostasun keinuak egin zituzten egun hartan legebiltzarrean; izan ere, jatorrizko testua aldatu egin zuten legea tramitatzeko prozesuan, eta legeak ebazten du zaintza partekatua baldintza batzuen arabera ematea: ez du lehenesten kasu orotan. Testu horretan aldaketa bat egitea proposatu du orain EH Bilduk: propio testuan idatzita utzi nahi du indarkeria matxistarengatik auzipetutako gurasoei —oraindik haien aurkako sententziarik ebatzita ez badago ere— zaintza partekaturako eskubidea ukatuko zaiela. Gaur bozkatuko dute aldaketa hori tramiterako onartzea, eta iragarpenek diote baiezko bozak gailenduko direla: EAJk eta PSE-EEk behintzat baieztatu dute alde egingo dutela.

Egun indarrean dagoen legearen arabera, gurasoei halako murrizketak ezartzeko, haien kontrako «sententzia irmoak» behar dira, edo gutxienean ere epaileak biolentzia mota horren «zantzu sendoak» argudiatu behar ditu: horrelakorik gabe ere neurriak hartzea bilatzen du orain aldaketak. Jone Goirizelaiak sinatu du aldaketa proposamena. Euskal Herrian bertan berriki andre eta adingabeei «ondorio oso mingarriak» utzi dizkieten bortxazko eraso larriak jazo direla esan du, eta aurre egin behar zaiola horri.

Zaintza bakarrik ez

Testu berriaren bidez, zaintza partekatua ukatzeko ez ezik, legea erabili nahi dute bortxa matxistagatik auzipetuta dauden gurasoei seme-alabekin komunikatzeko eskubidea ukatzeko ere. «Eskubide hori epailearen erabakiz bertan behera utzi ahalko da», azaldu du EH Bilduko ordezkariak proposatu duen erreforman. Ororen gainetik, aldaketa horien bidez «adingabeen eskubideen berme eta babesak kontuan hartu» behar direla adierazi du. Erantsi du antzeko neurriak Europako hainbat tokitan hartuta daudela, eta Espainiaren administraziopeko erakundeek oraindik horrelako araurik ebatzi ez badute ere, aukera bultzatu egin behar dela: «Eusko Legebiltzarra lehena litzateke».

Behin proposamena tramiterako onartzen bada, gero horren gaineko zuzenketak egiteko era izango dute gainerako taldeek. PSE-EEko ordezkariek, esaterako, atzo nabarmendu zuten «findu» beharreko aldagaiak ikusten dituztela koalizio abertzaleak proposatu duen testuan; muinean bat datoz, hala ere, ororen gainetik umeen eskubideak lehenesteko helburuan. Abstentzioaren aldeko hautua eginda, legea onartu zenean «bakarrik» geratu zirela esan zuten atzo, eta haien ekarpena egiteko modua ikusten dutela orain erreforma honetan.

Erasotzaileen %97

Testua birmoldatzeko arrazoi sakonak daudela argudiatu du EH Bilduko ordezkariak aldaketaren aldeko zioetan. «Hainbat azterketak diote indarkeria matxistarengatik urruntze agindua duten gizonezkoen %97k epailearen aldetik haurren bisita erregimena onartua dutela eta hainbat kasutan zaintza partekatua ere bai», adierazi du. Halaber, gogorarazi du hainbat erakundek abisu emana dutela adingabeek halako egoeretan usu izaten duten «babes falta» dela eta. «Ikusten da instantzia judizialetatik berehalako neurririk hartzen ez bada, indarkeriazko aitatasunari onespena ematen zaiola». Horren ondorioak aski larriak direla ohartarazi du: «Ezin dugu inola ere onartu azkenaldian adingabeen aurrean jazotako emakumeen hilketak, adingabeen hilketak edo haurrei egin zaizkien jazarpen sexual edo psikologiko larriak bezalako kasurik berriz gertatzerik». Iaz gertatu ziren kasuen artean, esaterako, aparteko oihartzuna izan zuen Maguette Mbeugouren hilketak. Bilbon izan zen; senarrak hil zuen, lepoa moztuta, bikotearen umeak etxean zirela. Bikotekidearen aurkako salaketa jarria zuen andreak epaitegian.


Txapartegiren egoeraren inguruko galdera, suitzar Parlamentuan

Pasa den martxoaren 8an Carlo Sommaruga, Suitzako alderdi sozialistako parlamentariak idatzizko galdera aurkeztu zion Suitzako Kontseilu Federalaren Justizia eta Polizia sailari Nekane Txapartegiren egoeraren inguruan. Suitzako gobernuak martxoaren 13an erantzun zuen, kasuaren berezitasunak eta salaturiko oinarrizko eskubideen bortxaketa larria dela eta prozedurak tarte luzea hartu duela onartuz. Justizia Bulego Federala tortura salaketa atentzio handiz aztertzen dabilela dio gobernuak eta erabakia laster ailegatu beharko litzatekela gehitzen du.

Martxoaren 8an Carlo Sommarugak egindako galderan jasotzen den moduan, Txapartegi 2016ko apirilaren 6tik dago atxilotua Suitzan, Espainiak eskaturiko extradizio agindua betetzearen zain. Galderak Guardia Zibilak 1999ean 26 urte zituela atxilotu eta torturatu zuela gehitzen du.

Galdera eta erantzuna eskuragarri daude Suitzako Parlamentuko webean: https://www.parlament.ch/fr/ratsbetrieb/suche-curia-vista/geschaeft?AffairId=20175187

Martxoak 8an bertan Berdeen taldeko Denis de la Reussillek parlamentariak espianiar poliziak 2015ko Urtarrilean Nekaneri egindako jarraipenen inguruan beste galdera bat sartu zuen parlamentuan, gai honen inguruan oraindik ez da erantzunik jaso: https://www.parlament.ch/fr/ratsbetrieb/suche-curia-vista/geschaeft?AffairId=20171004


Europa du ardatz

Alemaniak Europako Batasunean jokatu beharreko rola izan du hizpide Angela Merkelek agintaldi berriko lehen hitzaldianKonpromiso handiagoa eskatu die beste estatuei Bruselak agindutako erreformekin

Gobernu berria koordenada zaharren inguruan antolatuko du Angela Merkelek, eta Europa izango da ardatz nagusia. Alemaniako kantzilerrak atzo eman zuen kargua hartu osteko lehen hitzaldia parlamentu berriaren aurrean. Erabateko gehiengoa du bertan Merkelen CDU-CSU aliantza kristau-demokratak SPD Alderdi Sozialdemokratarekin osatutako koalizioak; diputatuen %80 inguruk babesten dute Merkel, eta, beraz, gobernuburuak ez zuen denbora askorik galdu bere aginte asmoak azaltzen. Alemaniarentzat dakartzan asmoak ere ez zituen ia aipatu ere egin; Europako politikei buruz aritu zen batik bat. Gaur eta bihar goi bilera dute Europako Batasuneko gobernuburuek Parisen; batez ere bankuen zorra, EBren defentsa politika eta Ukrainako gatazka izango dituzte hizpide. Merkel bera atzo gauean abiatu zen hara, Frank-Walter Steinmeier Atzerri ministro izendatu berriarekin batera.

Kantzilerrak berak argitu zuenez, ez da kasualitatea bere hirugarren agintaldiko lehen hitzaldia Europako politikei buruzkoa izatea, «errealitate berri baten adierazpena» baizik. EBri aurpegi bat jarri beharko balitzaio, Merkelena litzateke: Alemaniak erabaki ditu azken urteotako ildo ekonomiko nagusiak, bereak eta beste herrialdeenak. Koalizio berriarekin, horri eusteko asmo sendoa du Merkelek: «Dagoeneko, nekez bereiz litezke Alemaniako eta Europako politikak. Europa indartsua baldin bada bakarrik izango da Alemania ere indartsu».

2008ko krisia hasiz geroztik, Bruselak ez du Berlinek nahi ez zuen neurririk hartu, eta kantzilerrak arrakastaz saldu du emaitza boto-emaileen aurrean: gainerako herrialdeak zorretan itota daude; Alemaniak, berriz, alde ditu indize ekonomikoak. Diskurtso horrek ekarri zion, neurri handi batean, joan den irailaren 22ko hauteskundeetako garaipena: ia lortu zuen gehiengo osoa, baina aurreko agintaldian gobernukide izandako FDP liberal-kontserbadorea parlamentutik kanpo geratu zen, eta ondorioz, sozialdemokratengana jo behar izan zuen gobernua osatzeko.

Koalizio berriak ez du, ordea, milimetrorik aldatuko EBrekiko jarrera. Merkelen hitzetan, berak agintzen duenetik Europak «dezente» egin du aurrera «egonkortasunerako eta hazkunderako bidean»: krisia ez da oraindik igaro, baina posible da erabat gainditzea. Kantzilerrak txalotu egin ditu «krisi-estatuek» zorra murrizteko hartutako neurriak, baina konpromiso handiagoa eskatu die Bruselak agindutako erreformekin. «Europaren sinesgarritasunak sarritan sufritu du emandako hitzak ez direlako bete». Horregatik, beharrezkotzat jotzen ditu Bruselaren eta estatuen arteko itun bete beharreko gehiago. «Europa gehiago nahi duenak prest egon behar du eskumen jakin batzuk berriz arautzeko».

Berlinen interesak, berriz, ondo zaintzeko promesa egin du: gogor defendatuko ditu Bruselan Alemaniako energia enpresek dituzten onurak. «Europa ez da indartuko Alemaniak lanpostuak galtzen baditu».

Alderdien kuota auzitan

Merkelek Pariserako hegazkina hartu ondoren, luze eztabaidatzen jarraitu zuten parlamentariek atzo. Legebiltzarreko lantaldeen osaketa eta ardura postuak, zerga politika eta beste hainbat gai izan zituzten mintzagai, baita Alemanian pil-pilean dagoen auzi bat ere: parlamentuan sartzeko gutxieneko kuota. 1949tik, Alemaniako edozein barrutitan ordezkaritza lortzeko, botoen %5 lortu behar du alderdi batek gutxienez; horregatik, bloke handi gutxi batzuk baino ez dira legebiltzarrera heltzen. Arau horrek Europako Parlamenturako ere balio ohi zuen, baina duela bi urte %3ra jaitsi zuten.

Datorren urteko maiatzean izango dira berriz Europako hauteskundeak, eta Bundestageko hainbat legebiltzarkide kexu dira horrek alderdi txikiei —muturrekoei eta euroeszeptikoei, esaterako— bidea errazten dielako. Alemaniako Auzitegi Konstituzionala auzia eztabaidatzen ari da egunotan, eta urtarrilerako espero dute ebazpena.


Nibalik lidergoa sendotu du, eta Froomek Tourra utzi du

Etapa zailean erakustaldia eman du Nibalik (Astana). Froome, faborito nagusietakoa, bigarren aldiz erori da, eta erretiratu egin da.


Erretiratuen eskulanak ikusgai jarriko dituzte

Beasaingo jubilatuek, erretiratuen etxeko tailerretan egindako eskulanak ikusgai jarriko dituzte Usurbe antzokian. Irekiera ekitaldia, bihar arratsaldean izango da, Usurbeko erakusketa aretoan, 19:00etan. Jubilatuen lanak hilaren 13ra arte egongo dira bertan ikusgai.


Argazkigintza ikastaroa

Berbalagunak antolatuta argazkigintza ikastaroa burutu dugu. Hona hemen bertako argazki batzuk


Ortuzar: 'Maiatzaren 30eko greba egunak ez du ezertarako balioko'

Buruzagi jeltzalearen arabera, 'alferrikako greba izango da, hurrengo egunean arazo berak izango ditugu eta'.

Andoni Ortuzar EAJren EBBko presidenteak adierazi duenez, gehiengo sindikalak (ELA, LAB, ESK, EILAS, EHNE, HIRU, CGT eta CNT) maiatzaren 30erako Hego Euskal Herrian deituriko greba orokorrak "ez du inolako baliorik izango", eta ELAri eta LABi Eusko Jaurlaritzaren kontrako jarrera izatea egotzi die.

Europa Press albiste agentziari elkarrizketa eskaini dio, eta adierazi du greba egitea "alferrikakoa" izango dela: "Hurrengo egunean langabetu kopurua berdina izango da, kinka larrian dauden enpresen egoera ez da hobetuko, eta herritarrek diru-laguntzen beharra izaten jarraituko dute".

Horren ustez, sindikatuek ere hausnarketa bera egiten dute. "Orduan zein da greba deialdi horren helburua? Argi dago ez dela herritarren egoera hobetzea", gaineratu du.

Ortuzarren iritziz, ELAk eta LABek Eusko Jaurlaritzaren kontra egin nahi diote, eta horregatik deitu dute greba orokorrerako deialdia. Gaineratu duenez, krisi ekonomikotik irteteko egokia den bidea albo batera utzi dute bi sindikatu horiek.

ELA izan du hizpide, eta jeltzaleak esan du ez duela ezustean harrapatu sindikatuaren jarrerak, "azken urteetan deitzen duten zortzigarren greba orokorra da eta". "Ez da desengainu bat izan, ELAk aspaldi utzi zion agente sindikala izateari. Orain agente politiko-sindikala izan nahi du, hauteskundeetan parte hartu gabe.

Langile publikoen protestak

Ortuzarrek atzo EAEko hiru hiriburuetan egin ziren manifestazioak ere izan ditu hizpide. Milaka funtzionario eta Jaurlaritzako langile kalera atera ziren sektore publikoko murrizketen aurka protesta egiteko, batez ere funtzionarioen lanorduak gehitzeko Urkulluren Jaurlaritzak egindako dekretua salatzeko.

Funtzionario gehienek badakite egoera zaila dela eta "guztiok estutu behar dugula gerrikoa", Ortuzarren arabera. Horren ustez, sindikatuek langile publikoak "bahitu" dituzte, Jaurlaritzari negoziazio mahaian esertzera bultzatzeko.

"Langile publiko askok onartzen dute Jaurlaritzaren jarrera Espainiako gobernuarena baino irekiagoa dela", gaineratu du.


Erratzu-Etxalar, Bidasoako Kontrabandistak ibilbideko hurrengo txangoa

Urte hasieratik mendizaleak osatzen ari diren Bidasoako Kontrabandistak ibilbideko seigarren etapa, azken aurrekoa, ekainaren 11rako iragarri du Andatza M.K.T.-k; Erratzu-Etxalar artekoa. Hilaren 7ra arteko epea dago izen emateko:

Erratzu-Etxalar

Eguna: ekainak 11, igandea.

Abiatzeko hitzordua: 07:30etan autobusez, Oiardo Kiroldegitik.

Ibilbidea: Erratzu-Etxalar, 23 kilometro (Bidasoako Kontrabandistak ibilbideko seigarren etapa).

Izen ematea: 10 euro, ekainaren 7a baino lehen, kontu zenbakiotako batean:

Rural Kutxa: 3008 0259 1630 0543 0321

Kutxabank: 2095 5069 0710 6848 9805

Oharrak:

-Plaza mugatuak.

-Otordua: ibilbidea amaitutakoan. Janaria norberak eraman beharko du. Edaria Andatza M.K.T.-k eramango du.

-Andatza M.K.T.-k antolaturiko irteeretan parte hartzeko derrigorrezkoa da, mendiko federatua izatea eta aseguru txartela indarrean izatea. "Federatu gabe dagoenari tramitea egingo diogu, hala nahi badu. Horretarako gure web orrian aurkitzen da egin beharrekoa, edo gurekin jarri harremanetan andatza@hotmail.com helbidean".

Informazio gehiago: andatza.com

Antolatzailea: Andatza M.K.T.

Irailean Benasquera

Iaz bezala, irailaren 9 eta 10eko astebururako antolatu du Andatza M.K.T.-k, urtero egin ohi duen Pirinioetako asteburupasa. “Benasqueko bailarara joango gara, Posets (3375 m) egiteko asmoz. Angel Orus aterpean ostatua hartuko dugu”, berri eman dute antolatzaileek. Izen ematea zabaldu dute jada. Hemen xehetasunak:

Egunak: irailak 9, 10.

Ibilbidea:

-Irailak 9: “6:00etan Usurbildik abiatuko gara autobusez. Bidean geldialditxoa egin ondoren, Benasqueko bailarako Eriste herrira iritsiko gara, Angel Orus aterpera abiatzeko”.

-Irailak 10: “Angel Orus Aterpetik Posets-eko gailurra egiteko asmoz abiatuko gara. Ondoren Eristera jaitsiko gara autobusa hartzeko eta ilunabarrean Usurbilera iristeko “.

Izen ematea: uztailaren 12ra arte.

Prezioak:

-Andatzako bazkideek: 36 euro FEDME gehigarria dutenak; 45 euro ez dutenak.

-Andatzako bazkide ez direnek: 61 euro FEDME gehigarria dutenak: 70 euro ez dutenek.

Ordainketak, kontu zenbakiotako batean:

Rural Kutxa: 3008 0259 1630 0543 0321

Kutxabank: 2095 5069 0710 6848 9805

Oharrak:

-Plaza mugatuak. Izen emateko zerrenda errespetatuko da, plazak bete arte. Lehentasuna Andatzako kideek izango dute.

-Andatza M.K.K.-ren irteeretan parte hartzeko ezinbestekoa da mendiko federatua izatea eta aseguru txartela indarrean izatea. “Federatu gabe dagoenari tramitea egingo diogu, hala nahi badu. Komenigarria da izapidetza ahalik eta azkarren egitea”. Informazio gehiago eta hartuemanetarako:

andatza.com

andatza@hotmail.com

Antolatzailea: Andatza M.K.T.


Izan ziren haientzat

Imanol Iradi Donostiarran dago hasieratik, 2008tik, eta ez du inoiz kale egin. Eusko Label ligan herenegun lehen bandera irabaztea klubaren goranzko bidearen barruan jarri du, eta hasierako taldekideei eskaini die.


21 urteko gizon bat atxilotu dute Lasarte-Orian (Gipuzkoa), gidabaimen faltsuarekin gidatzen ari zelakoan


2019-07-26

Gaur Iker Uribe Etxeberria Garmendiaren Izurdiagako muralaren inguruan aritu gara.


"Egitasmoak herriari eta euskarari bizia ematen die"

Kontxi Jimenez Villanueva, egitasmoaren antolatzailea. Duela lau urte Barrundiako Udalak Ei Txo kanpaina abian jarri zuen udalerriko herri txikietan ere euskararen alde egiteko.

Zertan datza Ei Txo izeneko kanpaina?

Gure hizkuntza sustatu nahian, urtean behin Barrundiako herrietan bertako bizilagunen artean euskarazko ekintza bat antolatzen da. Lehen Udalak berak abenduaren 3an, Euskararen Astearen barruan, festa bakarra ospatzen zuen, baina jai horretara jende asko gerturatzen ez zenez, kanpaina hau abiatu zuen.

Zeintzuk dira ekintza batek bete behar dituen baldintzak?

Baldintza bakarra ekintza euskaraz izatea da. 300 eurotako aurrekontuaz baliatuta, Udalak askatasun osoa ematen digu arduradunei gure herrietan zer egingo den erabakitzeko.

Barrundiako zenbat herrik hartzen du parte?

Udalerriko edozein herrik hartu dezake parte kanpaina honetan, eta urtearen arabera kopurua aldatzen bada ere, normalean bederatzi herri inguru izaten gara. Horietako batzuk taldeetan elkartzen dira guztien artean ekintza bera antolatzeko.

Orain arte zeintzuk izan dira Audikanan antolatu dituzuen ekintza desberdinak?

Lehenengo urtean xaboiak eta kandelak egiten ikasteko tailerrak antolatu genituen; bigarrenean, okin batek ogia egiten erakutsi zigun; iaz artileekin eskulan batzuk egin genituen; eta aurten, Kangoo izeneko kirol ekintza dibertigarriarekin izerditan blai bukatu dugu.

Eta ekintza horietatik zein izan da arrakastatsuena?

Guztietan oso ongi pasatu dugu, baina agian adin desberdinetako jende gehiago mugitu dituztenak ogi-tailerra eta Kangoo-a izan dira.

Kanpainaren emaitza ikusita, datorren urtean egitasmoa antolatzen jarraituko zenuke?

Bai, noski. Guretzat egitasmo hau aukera paregabea da herriari bizia emateko, eta baita inguruko bizilagunekin elkartu eta ongi pasatzeko ere. Gainera, oso garrantzitsua iruditzen zaigu Audikana bezalako herri txikietan ere euskararen alde egitea.


Mutrikuko pentsiodunek Rajoy-k hartutako neurriak salatu dituzte

Arabako, Bizkaiko eta Gipuzkoako gainerako pentsiodunen elkarteekin batera, Rajoy-k hartutako erabakiak “muturrekoak” direla salatu dute. Bide beretik, bertoko arduradun politikoei egoera “hobetzeko neurriak hartzeko” exijitu diote.


Aratusteak: Aretxabaleta 2011

Aratusteen erakusgarri diren argazki multzoa


Atxilotu egin dute Bilboko klinika batean ustez sexu erasoak egin dituen langilea

Ertzaintzaren Bilboko komisaldegian hartu zuten preso, atzo. Deklaratzera deituta zegoen.

Bilboko klinika pribatu batean ustez sexu erasoak egin dituen langilea atxilotu egin zuen atzo Ertzaintzak, ondoren aske utzi bazuten ere, baldintzapean.

Segurtasun Sailak jakitera eman duenez, deklaratzera deituta zegoen ustezko erasotzailea, eta komisaldegian bertan hartu zuten preso. Ondoren, epailearen aurrean deklaratu ondoren, aske utzi zuten, eta hamabostean behin aurkeztu beharko du epaitegian. Ez zioten findantzarik ezarri.

Hiru emakumek jarri dituzte salaketak, Bilboko Virgen Blanca erietxeko langile baten kontra. Horien arabera, erasoak astelehenean gertatu ziren; lasaigarrien eraginpean zeudela, zeladoreak ukituak egin zizkien.

Ospitaleko zuzendaritzak ostegunean espedientea zabaldu zion langileari, eta orain arte betetzen zituen eginkizunetatik kentzea erabaki zuen.

________________________________________

Tratu txarrak pairatzen badituzu edo kasuren bat ezagutzen baduzu, kontuan hartu gida honetako aholkuak edota deitu telefono hauetako batera: 900 840 111 (Euskadin) edo 016 (Estatu osoan); doakoak dira eta ez dute arrastorik uzten fakturan.


"Lourdes Idoiagari"

Gezurretan dabilena ez da oso urrun iristen.

2012ko martxoaren 16ko GOIENA astekarian honakoa idatzi zenuen hitzez hitz: "Galdeketari buruz berriz esan behar da bosgarren edukiontziaren aldeko erabakia hartu zeneko plenoan, Zero Zabor plataformaren eta ezker abertzalea/Bilduren aldetik, behin eta berriz eskatu zitzaigula galdeketa egiteko".

Lehenik eta behin, esango nizuke ezker abertzalea eta Bildu ez direla berdinak. Ezker abertzalekoak diren batzuek izan zuten aukera Bildu koalizio elektoralean aurkezteko, baina beste askok, nahita ere, ezin izan genuen koalizioko partaide izan.Oraindik ere hautatuak izateko eskubidea urratua daukagu.

Bosgarren edukiontziaren aldeko erabakia hartu zeneko plenoa luzea eta eztabaidatsua izan zen. Zehazki, zaborraren inguruko eztabaida guztiak 62 minutu iraun zuen. Zorionez, disko batean grabaturik, plenoan hitz egin zena eskuratzeko zortea izan dugu eta gezurretan zabiltzala demostra dezakegu:

1-Ezker abertzaleari zegozkion lau aulkietan ez zen inor eseri. Hau da, ezker abertzaleko kideak ez zeuden presente osoko bilkuran. Beraz, ez zuten hitz egiterik eta are gutxiago galdeketa behin eta berriz eskatzerik.

2-Oñatiko Zero Zaborreko kideek hitza hartzen dutenean, ez dute momentu baten ere galdeketa hitza erabiltzen, prozesu parte-hartzaileaz mintzatzen dira. Zer egin behar den prozesu parte-hartzaile bat martxan jartzeko galdetzen dute.Bosgarren edukiontziaren aldeko hautua egiteko aski izan baitzitzaizuen enpresa pribatu batek 384 oñatiarri eginiko inkesta edo galdeketa. Galdetutako 2/3ak bosgarren kontenedorearen alde egotea Oñatiko herritarren gehiengoa bosgarren kontenedorearen alde egotea zela erabaki baitzenuten. Baina berriz diot, inoiz ere ez zuten galdeketa hitza erabili.

Beraz, Oñatiko ezker abertzalearen izenean, errektifikazio publikoa egitea eta gezurretan ibiltzearen onarpena eskatzen dizugu. Beste batzuen gardentasun falta salatu baino lehen, norberarena demostratu behar da. Orain daukazu aukera.

--------------------

Jose Mari Zugasti

(Oñatiko ezker abertzalea)

Oñati


Donostiako jatetxeak munduko gosea ase nahian

Hirugarren munduko umeengan jarri dute begirada Donostiako hainbat jatetxek.

Slabon tabernako jabea, elkartasun plater bat eskuetan duela. (Argazkia: Agurtzane Altuna)

Gosea, elikagai osasuntsuen falta eta desnutrizioa pairatzen duten umeei laguntzeko Restaurantes contra el hambre (Jatetxeak gosearen aurka) kanpainarekin bat egin dute. Accion Contra el Hambre nazioarteko erakundeak estatu mailan sortutako kanpaina da. Donostian, Bodega Donostiarra, Casa Valles, Kostalde eta Slabon jatetxeek egin dute bat ekimenarekin.

Plater bakoitzeko, euro bat

Kanpainarekin bat egiteko modu desberdinak daude. Jatetxe bakoitzak bere menu edo kartako plater batzuk aukeratzen ditu, jaki solidario moduan. Plater hauek kontsumituz lortzen den diruaren portzentaia bat kanpainari ematen dio jatetxeak.

Bestela, taberna edo jatetxera doan edonork ere ekarpenak egin ditzake. «Euro bat besterik ez da eskatzen, baina orokorrean jendea ez da batere solidarioa», dio Mercedes Blanca Fernandezek, Slabon tabernako arduradunak. Kanpainarekin bat egiteko kartelak, papertxoak eta eltzeitsuak jarrita ere, Urbieta kaleko Slabon tabernan ez dute diru askorik eman bezeroek, beraz, jatetxeko langileek beraiek egingo dute ekarpenik handiena.

Bestelako erantzuna izan dute Errege Katolikoak kaleko Casa Valles eta Zurriola pasealekuko Kostalde jatetxeetan. Antxon Valles, Casa Valleseko arduradunaren arabera, «300 eurotara iristea espero dugu kanpaina bukaerarako».

Ricardo Arruti, Kostalde jatetxeko arduraduna ere gustura dago lortu duten diruarekin. «200 eurotik gora jaso ditugu dagoeneko, beraz 300 eurotara iritsiko garela uste dut. Gure eskaintzarik berezienak, paella eta asteburuko menua markatu genituen plater solidario moduan, eta erantzuna oso ona izan da. Gainera, bezeroek bestelako diru ekarpen ugari egin dute», dio Ricardo Arrutik.

Groseko Bodega Donostiarran bezeroek ez dute diru asko bota kanpainaren eltzeitsura, baina hala ere, diru asko lortzen ari dira. Miguel Montorio jatetxeko jabearen arabera, «gure bezeroak ez dira kanpainaz asko ohartu; kartelak ikusi eta batzuk galdetu izan dute, baina orokorrean ez. Dirua lortu dugu, gehien jaten diren platerak markatu ditugulako plater solidario moduan».

Plater solidario horien artean daude, tomate eta atun ensalada, urdaiazpiko iberikoa, entrekot brotxeta eta gazta. Jaki horiek salmentatik mila euro biltzea espero dute Bodega Donostiarran kanpainarako.

Restaurantes contra el hambre kanpainak azaroaren 15a arte iraungo du.


ARTAYORRAN#258: JURGI EKIZA(Willis Drummond)

TOPAGUNEAk antolatzen duen Udagoieneko Ostera ekimeneko hitzaldi musikatua dakargu, Jurgi Ekizak eman zuena Bilboko Kafe Antzokian, abenduaren 14an, Gabriel Aresti Euskaltegiko ikasleentzat; formato akustikoan aurkeztu zituen Willis Drummonden kantak hilaren 22ko kontzertua berotzeko Bilbon Kafe Antzokian; “Tabula rasa” aurkeztera datoz.

https://bilbohiria.com/docs2/2016/artayorran/161216artayorran-jurgiekiza.mp3

Deskargatu hemen.


Martxoko kultur egitaraua

Hilero bezala, Amasa-Villabonako udaleko Kultura sailak kultur egitarau zabala antolatu du martxorako.

Berrikuntza ugari izango dira, besteak beste, Bilboko Arte ederretako museoko Vicente Ameztoy-ren erakusketara joateko autobusa eta bisita gidatua, Aljibe gauetako bigarren kontzertua, Beethoven-en Fidelio opera, Dantzari eguna Oinkariren eskutik, Villabona.Dok zikloko dokumentalak, "Hai" haur antzerkia etab.

Egitarau kultural osoa hemen ikusgai: http://villabona.eus/images/kultur_buletina_martxoa-2020.pdf


Agurainen amona hil zuen gaztea kartzelan sartu dute

Atxilotuak pertsonalitate arazoak zituen eta hori izan zen amona labankadaz zauritzeko arrazoia, eta ez honek dirurik ez ematea. Hilketa gaitzesteko elkarretaratzeak egin dituzte euskal hiriburuetan.

Joan den astelehenean Agurainen (Araba) ustez bere amama hil zuen gaztea Langraiz Okako kartzelan sartu dute goizean, epaileak aginduta.

Ikerketen arabera, atxilotuak pertsonalitate arazoak zituen eta hori izan zen amama labankadaz zauritzeko arrazoia, eta ez honek dirua ez ematea.

Ertzaintzaren ustez litekeena da sukaldeko laban batez hiltzea eta odolez zikindutako gaztearen arropa ikertzen ari dira.

Ikerketaren gertuko iturriek jakitera eman dutenez, gaztea tratamendu psikiatrikoa jasotzen ari zen pertsonalitate arazoak eta arazo sozialak zituelako eta, gainera, kokaina kontsumitzen zuenez, portaera gatazkatsua izaten zuen askotan.

Aipatu iturrien arabera, gazteak aurrekariak zituen indarkeriaz bi lapurreta egiteagatik eta etxean bere senideei jo omen zien.

Hori dela eta, epaile batek urruntze agindua ezarri zion, baina dagoeneko iraungita zegoen agindu hori.

Gaztea ez zen oso ongi konpontzen familiarekin, baina amonarekin harremana mantentzen zuen.

Bien bitartean, hildakoaren omenez hileta arratsaldean egin dute.

Elkarretaratzeak

Nahiz eta Herrizaingo Sailak emakumeen aurkako indarkeria kasu bat izatea baztertu, Bonifaciaren hilketa gaitzesteko elkarretaratze ugari egin dituzte arratsaldean.

Horrela, elkarte feministek, gobernuz kanpoko erakundeek eta sindikatuek deituta, ehunka lagunek mobilizazioetan parte hartu dute Gasteizen, Bilbon, Donostian eta Iruñean.


Haur eta gazteen Kultur ille

Lakuntzako Kultur illek haur eta gazteendako jarduera erakargarriak ekarriko ditu asteburuan. Txikienek Ilargiaren kontuak entzuteko aukera izanen dute gaur, 18:00etan, herriko liburutegian. Igandean, 19:00etan, berriz, Jon Zubiagak, Osoronek, Buah txabal! antzerkia eskainiko du Biltokin. 16-17 urtetik gorakoendako antzerkiak arrakasta itzela lortu du Euskal Herrian.Buah txabal!Unai Iturriagak Buah txabal! antzezlana idatzi du Arrasate Euskaldundu Dezagun taldearen eskariz. Bertsolariak gazteen hizkerara hurbiltzeko ahalegina egin du. Apirilean mustu zuten harrera bikainarekin. Igandean Lakuntzara iritsiko da. Bakarrizketako protagonista Jon Zubiagak, Osoronek, Garikoitz Kortabitarteren papera hartuko du. Garikoitz hogei urte inguruko gaztea da. Beti goitizena, beti lokalean sartuta egotetik datorkio. Bart, salbuespen moduan, herrira atera da parrandara eta tragedia bat gertatu zaio: mugikorra galdu du. Garikoitzen tragediaren arrazoia azalduko du eta, horrekin batera, agerian utziko du euskararekin duen harreman gatazkatsua. Antzezlanak gazteei euskararen inguruan pentsarazteko helburua du. Obra dibertigarriak, konplexurik gabe eta ausardiaz, hizkuntza ohituren eta jarreren gaia plazaratzen du.


Artur Masen zerrenda babestuko dute UDCko kritikoek

Diziplina-espedienteak zabaltzeko txostenak eskatu dizkie zuzendaritzak zerbitzu juridikoei, baina zigor-espedienteak zabaltzeko aukerak “ez du garrantzirik”, kritikoen ustez.

Irailaren 27ko hauteskundeetan Artur Masen ?zeharkako? zerrenda babestuko duela iragarri du gaur UDCko sektore kritikoak. Baliteke zuzendaritzak zigortzeko erabakia hartzea Unioko zerrenda bakarra aurkezteko erabakiaren aurka egiteagatik. Aukera horrek ?ez du garrantzirik?, kritikoen ustez.

Antoni Castella Unioko zuzendaritzaren kidea, Merce Jou Kataluniako Parlamentuko diputatua, Nuria de Gispert Kataluniako Ganberaren presidentea eta Joan Rigol Erabakitzeko Eskubidearen aldeko Itun Nazionalaren koordinatzailea dira sektore kritikoaren ordezkariak. Hereus UDC 1931 aurkeztu dute kritikoek elkarte gisa, eta Unioko militante eta militante ohi independentistak bildu nahi dituzte plataforma horren inguruan.

Plataforma ?irailaren 27ko plebiszituari publikoki babesa emateko? sortu dutela azaldu du Castellak prentsaurrekoan. Halaber, ?Artur Mas Generalitateko presidentea bultzatzen ari den zeharkako proiektuari? babesa eman nahi diote, aukerarik baztertu gabe; plataformak zerrenda horretan parte hartzeko aukera ere ez dute baztertu.

Plataformak zuzendaritzako kideak, kargudun hautetsiak, militanteak eta militante ohiak hartuko ditu, besteak beste, Joan Rigol. Rigolek alderdia utzi zuen iragan larunbatean. Josep Maria Vila d'Abadal Independentziaren aldeko Udalerrien Elkarteko presidenteak plataformarekin bat egin du. Orain arte Unioko 11 alkatek beren atxikimendua eman diote.

UDCren barnetik plataforma bat sortzea justifikatu du Castellak; izan ere, barne-kontsultan zuzendaritzako bide orriaren aurka botoa eman zuten militanteen ia erdiak ordezkaritza izatea beharrezkoa zen. Castellaren hitzetan, independentziaren helburu politikoa baztertu eta bide ?autonomistari? eutsi dio Unioko zuzendaritzak.

Diziplina-espedienteak

Alderdiko kritikoei diziplina-espedienteak zabaltzeko txostenak eskatu dizkie zuzendaritzak zerbitzu juridikoei, Ramon Espadaler UDCko idazkari nagusiak adierazi duenez.

Nuria de Gispert Parlamentuko presidentea ?guztien zerbitzura egon beharko litzatekeen erakunde bati legitimotasuna kentzen? ari zaiola salatu du Espadalerrek UDCren egoitzan, Bartzelonan.


Gazteek Puntaleko festak piztuko dituzte

Puntal auzoko jaiak berreskuratuko dituzte. Hondarribiko Gazte Asanbladak berreskuratuko ditu, eta aste honetako ostiral eta larunbatean egingo dituzte. Ostiralean bereziki haurrak izango dira protagonista eta larunbaterako herri bazkaria antolatzen ari dira, postre lehiaketa eta guzti.

Bazkaria ezik —Millonetis parkean egingo dute—, gainontzeko ekintza guztiak Puntaleko plazan egingo dituzte.

Egitaraua

Ostirala, hilak 17

17:30. Haurrentzako jolasak eta malabare eta txapa tailerrak. Ondoren, opari banaketa eta txokolatada.

20:00. Karaokea.

Larunbata, hilak 18

11:00. Marrazki lehiaketa eta auzo merkatua, Puntaleko plazan.

14:00. Bazkaria, Millonetis-ean (San Marko parkea). Txartelal Goxon, 10 euroan.

15:30. Postre lehiaketa.

17:00. Toka, slackline…

20:00. Kontzertuak.


Laburra bezain gogorra izango da hamahirugarrena

Etapa oso laburra da gaurkoa, baina laburra bezain gogorra. Ehun kilometro eskas ditu, eta txirrindulariek hiru mendate gogor igaro beharko dituzte: Col de Latrape (5,6 km eta %7,3), Col d'Agnes (10 km eta %8,2) eta Mur de Peguere (9,3 km eta %7,9). Azken horretan, hasiera nahiko xamurra du, baina bukaerako hiru kilometroek %13, %12,6 eta %11ko batez bestekoak dituzte, eta %18koa da aldaparik gogorrena.

Mur de Pegueren gainetik 27 kilometro inguru izango dituzte Foixeko helmugara, gehienak beherantz. Beraz, aldapan gora azkar ibiltzeaz gain, aldapan behera ere ondo moldatu beharko du Tourreko hamahirugarren etapa irabazi nahi duen txirrindulariak.


Asteburuari begirada eta Boliviara bidaia

Ataria irratiko goizeko magazina. Gaurkoan, Iker Ibarluzearen eguraldi iragarpena, asteburuak eskualdean emandakoa gogoratu dugu, Mikel Romero izan dugu kale kantoitik, eta Iker Iriarte bidaiari alegiarrarekin Boliviara egindako bidaia gogoratu dugu.


Elurraren ostean, zuloak azaldu dira kaleetan

Pasatako denboraleak utzitako herritarren kexu, Udalaren azalpen eta bestelakoez gainera, orain, elurra eta izotza urtu denean, zuloak ere utzi ditu herriko hainbat errepidetan, San Frantzisko Xabier biribilgunearen bueltan, esaterako.

Arrasateko Udalak ikusi ere ikusi ditu, eta iragarri du azterketa egin beharko duela ahalik eta lasterren konpontzeko. "Bageneukan aurreikusita hainbat gune berriro asfaltatzea; lan horiek ezin izan ditugu egin, justu azken asteotako eguraldi txarraren eraginez. Bada orain, berrikusi egingo dugu errepide eta gune horien egoera eta asfaltatzeko obren barruan sartuko dugu elurteak utzitako zuloak ere konpontzea", azaldu dute Obra eta Zerbitzu Sailetik-


‘Chico & Rita’ filma

Goienizek antolatutako zine-klub saioan, ‘Chico & Rita’ filma emango dute, otsailaren 16an, 21:00etan, Usurbe antzokian.


Leihoetatik balkoietara abestu dute azkoitiarrek Aberri Egunean

Euskal Herria Baterak deitutako ekimenekin bat egin dute Azkoitiko hainbat gunetan ere.

Euskal Herria Batera ekimenak deituta, minutuko isilunea egin dute 12:30ean hildako guztiak oroitzeko. Ondoren, Txoriak txori abestia kantatu dute, eta Ikusi mendizaleak kantuarekin amaitu dute deialdia. Azkoitiko Altzibar auzoko Anaitasuna plazan eta Trenbidearen Zumardian, esaterako, bat egin dute ekimenak deitutako ekintzekin. Bozgoragailuetatik edota trikitixa doinuekin girotu dituzte eguerdian balkoiak eta leihoak, bideo honetan ikusi daitekeen moduan.


Jaiotza jarriko du Goi Zalek domekan, Iluntzar mendian

GERNIKA-LUMO // Jaiotza jartzera joango dira Gernika-Lumoko Goi Zale Mendi Taldeko kideak domekan, Iluntzarrera. Hain zuzen, 09:00etan jarri dute ordua Gernika-Lumoko autobus geltokian. Doakoa izango da bertan parte hartzea, baina izena eman behar da, eta gaur da horretarako azken eguna: 20:00etatik 21:30era bitartean lokalean edota 94-625 84 78 telefono zenbakira deituta eman daiteke izena.


«Famili giroan egotea gustoko dute Saharako haurrek eta oso esker onekoak dira gainera»

FATIMETU, said, Bachir eta Mentou dira aurten Saharako errefuxiatu kanpamenduetatik etorritako lau haurren izenak. 7 eta 11 urte bitarte dituzte eta Saharako desertuan dauden Aaiun, Auserd eta Aosird kanpamenduetatik datoz. Gehienak lehenago ere izan dira Saharatik kanpo, baina 7 urte dituen Fatimeturentzat lehen aldia da. Haurrak etxean hartu dituzten gurasoak oso pozik daude Saharako haurrak etxean hartu izanagatik. Azaldu dutenez, asko gustatzen zaie familia giroan egotea eta oso esker onekoak dira.

Aldaketara azkar ohitzen dira

Saharako errefuxiatu kanpamenduetako bizimoduaren eta Hernaniko bizimoduaren artean badago alderik. Gainera, San Joanetako zalapartaren erdian iritsi zirela kontuan hartuta, zer esanik ez. Aldaketa horretara egiteko, haurrek tartetxo bat behar izaten dute, batez ere aurreneko aldia denean, Fatimeturen kasuan bezala. Hala ere, gurasoak harrituta daude haurrak oso azkar moldatu direlako bizimodu aldaketara. Saharako haimetan, esaterako, ez dago komunik, ezta logela banandurik ere. Haurrak etxean hartu dituzten gurasoek azaldu dutenez, ikaragarria da hainbesteko aldaketaren aurrean haurrak nola moldaltzen diren ikustea: «Lehenengo egunetan logelan bakarrik utzi eta atea irekita uzteko eskatzen zidan haurrak. Saharan, aitak, amak, anai-arrebek, familia osoak batera egiten dute lo, eta ez daude ohituta bakarrik lo egitera». Hizkuntza aldetik ere gauza bera azpimarratu dute gurasoek, nahiz eta etortzerakoan euskaraz edo gazteleraz hitzik ere ez ulertu, berehala jartzen omen dira.

Haurrak hartzera animatu

Aurten lau haur etorri dira Hernanira; ez da guraso gehiago animatu haurrak hartzera. Datorren urtean haur gehiago etor daitezen, Hernaniko familiak animatu nahi izan dituzte aurten Saharako haurrak etxean hartu dituzten gurasoek. Esperientzia polita dela esaterakoan ez dute dudarik egiten.

Goizetan begiralearekin

Astean zehar goizetan begirale batekin ibiltzen dira haurrak. Gehienetan, hondartza, igerileku estali edo ur parkera joaten dira, uretan jolastea baita gehien estimatzen dutena. Horrez gain, hainbat mediku errebisio egiteko tartea ere hartu dute: ahoa, bizkarra, begi eta belarriak eta errebisio orokorrak, batez ere. Begiraleak azaldutakoaren arabera, haurrak probak ondo pasa dituzte. Begiraleekin egindako planez gain, etxean hartu dituzten gurasoekin oporretara joateko asmoa ere badute.

Oporrak bakean programa

Oporrak bakean egitasmoari esker joaten dira udan oporretara Saharako haurrak. Ekimena Frote Polisarioak antolatzen du eta Hernaniko Udalaren laguntzarekin. Ekimenaren helburua da haurrek Saharako errefuxiatu kanpamenduetatik aparte beste bizimodu eta kulturak ezagutzea, eta udaran Saharako bizi baldintza gogorretatik kanpo ateratzea.


Asteburuan etxean lehen partidak jokatu ditu Orioko OBB sofbol taldeak

OBB taldea sofbol partida jokatzen. (OBB)

Bartzelonako Sant Boi taldea izan dute aurkari oriotarrek asteburuan eta ezin izan dituzte kataluniarrak garaitu. OBBko kideek azaldu dutenez, talde kataluniarra “ligako partida guztiak irabazita etorri da Euskal Herrira”, eta hemen ere garaipen boladarekin jarraitu dute. Orion jokatu zuten lehen partidan gogor hasi ziren kataluniarrak, eta laugarren sarreran OBBk gogor bateatu eta 6 puntu eskuratu bazituen ere, ezin izan zioten partidari buelta eman eta, 6-11 emaitzarekin bukatu zuten saioa.

Bigarren partidan hobeto hasi zen etxeko taldea, baina 6-9 emaitzarekin galdu zuten. Dena dela, OBBtik Igone Etxeberriak egindako pitxer lana azpimarratu dute, baita Ainara Larrazak eta Maiaren Pisonek egindako joko ona ere..

Hurrengo partida ere etxean jokatuko du Orioko OBB taldeak, eta Viladecans talde kataluniarrak izango dute aurkari.


Kontxako txirrindulari eta oinezkoen kopurua zenbatzeko gailua abian da

Asteburuan frogak egin ondoren, jada abian da Kontxatik pasatzen diren oinezko eta txirrindulariak zenbatzeko gailua. La Perlaren ondoan dago, eta bertatik igarotzen diren herritar guztiek ikus dezakete pantailan ematen duen informazioa. Unean zenbat pertsona zein bizikleta pasatzen ari diren azalduko du, eta okupazio ordu nagusiak zeintzuk diren ere erakutsiko du. Pertsona kopuru gehien pasa den eguna eta datua egongo dira uneoro ikusgai.

Nola jasotzen ditu datuak? Bi sentsore jarri dira bertako kale-argi batean, bertatik igarotzen diren oinezkoak zenbatzeko. Bidegorrian ere sentsoreak jarri dituzte bi norabideetan pasatzen diren txirrindulari kopurua ezagutu ahal izateko. Sentsore bakoitzak DinyCONT software sistemari bidaliko dio informazioa, eta sistema horrek eguneroko datuak gordeko ditu. Datu-konparazioak egingo ditu, eta unean zenbat pertsona zein txirrinda pasatzen diren ezagutzeko aukera emango du, baita batez besteko okupazioa eta okupazio une garrantzitsuenak ere.


Europako Diru Funtsa sortzeko egitasmoarekin bat egin du Bruselak

Alemaniako Gobernuak euroaren eremuko NDF antzeko egitura bat sortu nahi du, zorrak ordaintzeko arazoak dituzten EBko kideei laguntzeko.


Mas eta Ibarretxeren hitzaldia, zuzenean, Kursaaletik

Aurreikuspen DENAK gainditu dira: Artur Mas Generalitateko presidente ohiaren eta Juan Jose Ibarretxe lehendakari ohiaren gaurko konferentziak jakin-min handia sortu du herritarren artean. Aste bi baino gutxiagoan izen-emateek Kursaaleko auditoriaren gehienezko edukiera gainditu dute (1.800 lagun); hori dela eta, Gure Esku Dagok streaming bidez transmitituko du saioa. HIRUKAn ere zuen esku jarriko dugu bideoa, zuzen-zuzenean, 19:00etatik aurrera.


Berako II. Futbol 7 txapelketa mistoa jokatuko dute uztailaren 21ean

Uztailaren 18a bitarte eman daiteke izena, Xuga eta Errekalde ostatuetan, 30 eurotan

Joan den urteko arrakasta ikusirik, aurten ere, Gure Txokoa Kirol Elkartearen eskutik, uztailaren 21ean, larunbatean, Berako II. Futbol 7 txapelketa mistoa jokatuko dute. Horrela, duela urte batzuk Berako Besten aitzintik ospatzen zen futbito txapelketa berreskuratu nahi dute, urteroko hitzordu bihurtuz. Maila guztietako taldeak animatzeko deia egin dute, prestaketa fisiko berezirik ez dela behar gaineratuz.

Partidak arratsaldez izanen ditute, herriko Matzada Futbol Zelaian eta ordua, izena ematen duten talde kopuruaren arabera, ondotik zehaztuko dute. Informazio gehiago edo bertzelako argibiedrik nahi duenak 647 569401 (Jon) telefonora deituz eskuratu ahal izanen du.

Izen-ematea eta baldintzak

Uztailaren 18a bitarte eman daiteke izena, Xuga eta Errekalde ostatuetan izen-emate orria bete eta taldeko 30 euro ordainduta. Parte hartzeko 14 urte baino gehiago izan behar dira eta gehienez ere hamasei talde onartuko dira (beratarrak lehenetsiko dituzte).

Saria

Lehendabiziko hiru sailkatuek Xuga, Errekalde eta Zubiondo jatetxean otordu bana irabaziko dute. Sari gehiago ere izanen dira jokoan.


"Salbuespenezko arauak" aldatzeko eskatuko du EAJk Espainiako Kongresuan

EAJk jakinarazi duenez, "salbuespenezko arauak" aldatzeko eskaria egingo dute Espainiako Kongresuan. Zehazki, "talde armatuari laguntzaren delitua berraztertzea"; zigor kodearen erreforma eta Adingabekoek Erantzukizun Penalaren Legearen erreformak egitea; atxilotze eta espetxeratze gaietako arauak aldatzea; eta Espetxeen eskuduntza Eusko Jaurlaritzari ematea eskatuko dituzte.

EAJk Espainiako Kongresuan dituen diputatu Josu Erkorekak eta Margarita Uriak azaldu dituzte prentsaurrekoan, han eskatuko dituzten lege aldaketak. Lau aldaketa eskatuko dituzte.

Alde batetik, "talde armatuari laguntzearen delitua berraztertzeko" eskatuko dute. "Delitua mailakatzeko aukera handiagoa" nahi du EAJk, "laguntzaile mota ezberdinak" daudelako. Gaineratu dutenez, "delituaren izatea eta zigorrik handiena ez dira zalantzan jartzen", azaldu dutenez, "behetik murriztu nahi da laguntza txikietarako".

Zigor Kodearen erreformak eta Adingabekoen Erantzukizun penalaren legearen erreformak ere eskatuko dituzte, "terrorismo delituei dagokionean". Izan ere EAJrentzat "ezinbestekoa" den puntu bat "ez du kontutan hartu Espainiako Gobernuak", Adingabekoen Zigor Legearen erreforma iragarri duenean. "Giltzaperatze epeak luzatzea, Epaitegi Nagusi Berezia eta Epaitegi Nagusi horrek espetxe zaintzako lanak egitea berraztertu beharreko kontuak dira", EAJren iritzian.

Atxilotzearen espetxeratzearen inguruan ere aldaketak proposatuko dituzte, "batez ere inkomunikazioren araubideari dagokionez". EAJren ustez, "Nazioarteko erakundeek tortura kasuen inguruan adierazitakoek" gogoetara bultzatu behar ditu eragileak. "Ez bakarrik tortura begiratzeko eta desagerrarazteko, baita segurtasun eta eraginkortasunaren aitzakiatan aplikatzen diren arau batzuk aldatzeko ere". Beraz, EAJren iritzian "Inkomunikazioaren iraupena, abokatu edo medikua aukeratzeko eskubidea kentzea kontuan izan beharreko gauzak dira, atxilotze eta inkomunikazio denboraldiaren erabateko grabaketarekin batera".

Bestalde, Espetxeen eskuduntza Eusko Jaurlaritzari ematen ere eskatuko dute.


Artabillako lehen faseko lanak asteon amaituko dituzte

Artabilla inguruan lanetan dihardute maiatzetik eta LKSko iturrien arabera oraingo astean amaituko dituzte hango urbanizazio lanak. Dena dela, lehen fase batean aurreikusitako lanak dira amaitzear daudenak. Eusko Jaurlaritza izan da promotorea, LKSk eraman du obra zuzendaritza eta Campezo enpresako langileek jardun dute udaberritik lanean.

Uste baino gehiago luzatu dira lanok; hasiera baten urrirako amaitzea zen asmoa.

Aurrekontua 700.000 euro ingurukoa izan da eta, besteak beste, ura, telefonoa, gasa eta saneamendua sartzeko lanak egin dituzte Candy Hoover (lehengo Mayc) eta Irizar zerrategiaren ingurutik Gabiria aldera doan bidearen inguruan. Lur eremu batzuk erosteke daude oraindik eta beraz ahal izan den tokietan egin dituzte lanok. Bidea asfaltatu eta espaloiak egin dituzte baita. Etorkizunean, Artabillan, laugarren sektorean, etxeak eta Miguel Altuna ikastetxeko eraikin berria egitea aurreikusten dira.

Miguel Altuna berriaren zain

Miguel Altunaren eraikin berriari dagokionez, Eusko Jaurlaritzaren proiektua dezente atzeratzen ari da, exekuzio proiektua 2007ko ekainekoa baita. Leku falta dela eta, Miguel Altuna ikastetxeak ezinbestekotzat jotzen du eraikin berria. Azken informazioen arabera, baliteke lanak 2012ko erdi aldera hastea.


Katy Perry bihar ezkonduko dela diote zurrumurruek

Bere lagun Rihannak zabaldu du albistea. Barbadoetako abeslaria pozik azaldu da Katy Perryren ezkontzarekin, halere, jeloskor dagoela diote zenbait iturrik.

Badirudi Russell Brand eta Katy Perry abeslaria oso maiteminduta daudela, zurrumurruek diotenaren arabera aurki ezkonduko baita bikotea.

Rihanna eta Matt Kemp (Rihannaren mutil-laguna) izan dira hain zuzen, albistea zabaltzeaz arduratu direnak. Beraiek esandakoaren arabera, bihar, urriak 19, ezkonduko da Katy Perry Jaipurreko Rambagh Jauregian, Indian.

Rihanna, jeloskor

Rihanna abeslaria oso pozik azaldu da bere lagun minaren ezkontza iragarpenarekin, halere, argi utzi du berak ere laster ezkondu nahi duela. Hori dela eta, dagoeneko bere ezkontzarako planak egiten hasi da.

Litekeena da Matt Kempek, bihar bertan, Katy Perryren ezkontzan, berarekin ezkontzeko eskatzea Barbadoetako erreginari.


Udaletxea eta kultur etxea zabalik izango dira berriro herritarrentzat astelehenetik aurrera

Azken asteotan hitzordua hartu behar zen, udaletxera joateko, baina, astelehenetik aurrera, berriz irekita izango ditu ateak betiko ordutegian: 08:30etik 14:30era.

Bai udaletxean eta bai kultur etxean nahitaez garbitu beharko dira eskuak gel hidroalkoholikoarekin sartzerakoan eta irteterakoan, eta maskara ere nahitaez erabili beharko da eremu komunetan eta bi metroko distantzia zaindu ezin denean. Bi eraikin publiko horietan eskailerak estuak dira eta ez dute aukerarik ematen bi metroko distantzia zaintzeko. Horregatik da beharrezko maskara janztea. Udaletxean, gainera, banaka jo behar dute herritarrek harrera-lekura eta, jendea pasilloetan ez pilatzeko, txanda itxoiteko tokiak markatu ditu Udalak, eskaileretan eta udaletxeko sarreran.


"Cuadrilla busca cita" telebista saioa kendu du ETBk

EITBko Zuzendaritzak ohar bidez adierazi duenez, "Cuadrilla busca cita" saioa ez ematea erabaki du; gizarte eragile, sindikatu eta politikoekin hitz egin eta euren iritziak entzun ondoren. Hasiera batean, kritikei muzin egin eta programarekin jarraitzeko intentzioa zuela adierazi zuen telebista kate publikoak, beraien ustez saioak ez zuelako legerik urratzen. ETB2k igande gauean estreinatu zuen “Cuadrilla busca cita” telebista saioak zalaparta eragin du. #ETBnEdukiSexistarikEz traola azken 24 orduetako erabiliena izan zen euskaraz Twitter sare sozialean, Neska eta mutil talde bana etxe batean sartu zituzten lehen kapituluan. Bigarren hori Sopelako koadrila bat. Bada, EH Bildurenak ez ezik, egunotan PP eta PSE alderdien kritikak ere jaso ditu saioa, “berdintasunaren oinarriak urratzeagatik”. Horiek ere erretiratzeko eskatu diote EITBri, Bestalde, Euskal Herriko Mugimendu Feministak manifestazioa deitua zuen larunbatean eskari berarekin. Argazkian, Sopelako bi emakume gazte eraso sexisten kontrako pankarta alboan, artxiboko irudian.

Azken egunetan PP eta PSE alderdiek ere bat egin dute EH Bilduren eskaerarekin eta EITBri saioa ken dezala eskatu diote. Ekimena EITBko administrazio kontseiluaren hurrengo bileran eztabaidatuko zen, datorren asteartean, eta hiru alderdiek gehiengoa izango zuten.


Ion Izagirrek irabazi du azken etapa; eta Egan Bernalek, sailkapen nagusia

Astanako gipuzkoarra bakar-bakarrik iritsi da helmugara. 18 segundo atera dizkio Oliver Naesen belgikarrari eta beste bost txirrindulariri.

Ion Izagirrek irabazi du Paris-Nizako azken etapa, azken kilometroetan erasoa jota. Sailkapen nagusiari dagokionez, Egan Bernal kolonbiarrak eraman du garaipena, azken etapa horretan Nairo Quintana herrikideak egindako erasoei eutsi ostean.

Helmugarako 10 kilometroren faltan Izagirrek erasoa jo du eta helmugara bera bakarrik iristea lortu du, atzetik zetorren seikote bati 18 segundoko aldea aterata. Oliver Naesen izan da bigarren Nairo Quintana zetorren talde horri denbora emanez.

Aurretik, eta sailkapen nagusiko lehian, Nairo Quintanak erasoa jo du helmugarako 47 kilometroren faltan, aurretik Van Garderen eta El Fares zihoazenean.

Ondoren, Quintanarekin bat egin dute Lopezek, Izagirrek, Sanchezek, Yatesek, Van Garderenek, Martinezek, Pozzovivok, Groschartnerrrek, Naesenek eta Keldermanek. Talde honek 50 segundoko aldea lortu du Bernal liderra zihoan tropelarekiko. Momentu horretan, Quintana zen sailkapen nagusiko liderra.

Helmugarako 13 kilometrora, Van Garderenek eta Izagirrek eraso egin dute, baina euskaldunak denbora gutxian atzean utzi du estatubatuarra. 20 segundo aldea zuen Quintanaren taldearekin eta 55 Bernal liderraren talde nagusiarekin.

Bernal, 26 segundora

Izagirrek ondo eutsi dio aldeari helmugara bera bakarrik iristeko. Quintanak, dagoeneko, ez zuen aukerarik lidergoagatik lehiatzeko. Egan Bernal Izagirre baino 26 segundo geroago sartu da helmugan, eta lau bakarrik galdu ditu Quintanarekin.

Horrela, Ion Izagirrek bere ibilbide profesionaleko hamaikagarren garaipena lortu du, eta 2019ko bigarrena, Valentziako Itzulian beste bat lortu ostean.


Irungo ostatu batean gizon bati hanketara tiro egitea egotzita lagun bat atxilotu dute


116 milioi euroko isuna disko optikoen kartelari

Europako Lehia agintaritzak disko optiko unitateen zortzi hornitzaileri isuna jartzea erabaki du, legez kanpoko kartel bat osatu zutela iritzita. Kasu honetan, Dell eta Hewlett Packard ordenagailu ekoizleentzat egiten zituzten disko optikoen prezioan ados jartzea leporatu die, 2004 eta 2008 urteen artean. Europako Batzordeak 2009. urtean hasi zuen ikerketa.

Zortzi enpresa horiek izan dira: Phillips, Lite-On, bien arteko Phillips & Lite-On joint venture enpresa, Hitachi-LG Data Storage, Toshiba Samsung Storage Technology, Sony, Sony Optiarc and Quanta Storage. Phillipsek eta Lite-On enpresek eman zioten Bruselari kartelaren berri, eta, ondorioz, isuna ordaintzetik libratu dira.

Biek zituzten isun handienak (73 milioi), baina ez dituzte ordainduko. Hitachi-LGren filialak ere ikerketan lagundu zuen, eta erdira jaitsi zaio zigorra. Hala, 37 milioi ordaindu beharko ditu. Kartelan nahastuta dauden beste lau enpresek isunak ordaindu beharko dituzte: Toshiba Samsungek 41 milioi, Sonyk 21 milioi, Sony Optiarcek 10 milioi, eta Quanta Storagek zazpi milioi.


«Epaiketa politikoa izan da»

Epaiaren zain geratu da 28 gazteen aurkako auzia; fiskaltzak hamaseiren aurkako akusazioa mantendu du.Gazteek azkenekoz hitza hartzean, epaileak ez die utzi auzia bera eta jasandako torturak salatzen

«Hau epaiketa politikoa izan da. Torturetan oinarritutako epaiketa politiko bat, gainera, Istanbulgo protokoloak argi utzi duen bezala eta epaiketa osoan ikusi dugun bezala. Gu militante politi- koak gara, horregatik epaitu gaituzte. Eta militante politiko izaten jarraituko dugu. Auzitegi Nazionala ez da nor gu epaitzeko, ez du inolako zilegitasunik. Akaso Euskal Herriak, eta Euskal Herriak eman du bere hitza: libre nahi gaitu 28ak».

Hori zen Segiko kide izatea egotzita epaitu dituzten gazteen azken hitza, epaiketa amaitu ondoren Ainhoa Villaverdek BERRIAri azaldu dionez. Espainiako Auzitegi Nazionaleko epaimahaiak, ordea, ez die utzi mezua bukatzen. Bat bestearen atzetik, auzipetu bat baino gehiago saiatu dira Angela Murillo epailearen aurrean hori adierazten, baina denei moztu diete hitza.

Xabier Arina hasi da: «Ez dugu epaiketa hau onartzen». Hitza kendu dio epaileak, eta esertzeko agindu. Bakoitzak bere buruaren defentsa egiteko eskatu die: «Zure defentsan. Mitinik ez». Imanol Salinasek hartu dio lekukoa: «Auzi luze honetan atxilotuak, torturatuak izan gara. Espetxeratu gaituzte, sakabanatuak izan gara. Zigortu gaituzte erabaki arbitrarioengatik…». Hitza kendu diote, baina jarraitzen saiatu da: «Ez bazaizu gustatzen zer egin diguten entzutea, behintzat...». Isiltzeko agindu diote: «Torturatu gaituzte, sakabanatu...». Mikrofonoa kendu diote.

Haren atzetik, hitza eskatu du berriz Igarki Roblesek. Eman diote, baina bere lekutik hitz egin behar izan du, mikrofonorik gabe. Prentsa aretora ez da iritsi haren ahotsa. Azkar agindu diote esertzeko. Oihana Lopez atzetik. Epaileak, berdin. «Zure defentsan. Mitinik ez». Azkenean, «auzia epaiaren zain geratzen da», esan du Murillok, beste auzipetuei hitza hartzeko aukera ukatuz. «Gora Euskal Herria askatuta», «Gora euskal gazteria». «Gora». «Gora». Eta txaloak.

Horrela bukatu da 28 gazteen aurkako epaiketa. Asteazkenean, hamabiren aurkako karguak erretiratu zituen fiskaltzak, lau urteren ondoren. Beste hamaseik jarraitzen dute seina urteko kartzela zigor eskaerarekin. Defentsak salatu du akusazioaren oinarri bakarra inkomunikazio aldiko deklarazioak direla, eta horiek froga baliorik ez dutela. Eta hori eztabaidatik kanpo dagoela Espainiako auzitegien azken urteetako jurisprudentzian, baita Auzitegi Nazionaleko areto horren beraren praktikan ere.

Hogeita zortzi auzipetu zeuden: Espainiako Poliziak atxilotu zituen 20, eta horietatik 19k salatu zituzten torturak —Madrilera bidean tratu txarrak izan zituela beste batek—. Ihes egin eta Izpuran itxialdia egin ondoren, Frantziako Poliziak atzeman zituen beste zortziak: ez dute salaketarik egin. Torturak salatu dituztenek Istanbulgo protokoloa egin dute, eta guztiei aitortu diete sinesgarritasun «erabatekoa» edo «oso handia» perituek.

Inkomunikazioa

Asteazkenean, sei auzipeturen defentsa egin zuten: Xabier Bidaurre, Xabat Moran, Garazi Autor, Ruben Villa, Oihana Lopez eta Eneko Villegas. Hamar geratzen ziren atzoko: Ibon Esteban, Ander Maeztu, Imanol Salinas, Xabier Arina, Julen Zuaznabar, Ainhoa Villaverde, Igarki Robles, Bergoi Madernaz, Marina Sagastizabal eta Aiala Zaldibar. Denen absoluzioa eskatu dute, tortura salaketak egoteaz gain, epaitu diren jarduera guztiak publikoak direla eta oinarrizko eskubideen barruan daudela azalduta.

Juan Antonio Garcia Jabaloy fiskalaren argudioei erantzunez ekin dio Jaione Karrera abokatuak. Hark, zalantzan jarri zuen Istanbulgo protokoloan oinarrituta —nazioarteko aditu ugarik landu eta Nazio Batuen Erakundeak hobetsitako metodo zientifikoa da— gazteen tortura salaketak aztertu dituzten perituen lana. «Adituak dira peritu hauek, prestakuntza espezializatua jaso dute, eta ibilbide profesional luzea », ekarri zion gogora Karrerak.

Inkomunikazioa eta tortura, Istanbulgo protokoloan oinarritutako analisi egituratua izeneko txosten zientifikoa ere atera zuen Karrerak. Han, sinesgarritzat jo zituzten 45 herritarren salaketak; tartean, auzipetuetako batzuenak.

Fiskalak, besteak beste, galdetu zuen zergatik ez zioten gazteek ofizioko abokatuari kontatu jasaten ari zirena. Karrerak oroitarazi zion berriz —Amaia Izkok egin bezala— atxilotuek ez dutela traturik izaterik ofizioko abokatuarekin inkomunikazio erregimenean badaude. «Harrizko» lekukoak izaten direla, esku hartzerik ere ez dutenak. Esanguratsua da Ibon Estebanek salatutakoa: poliziekin afaltzen aritzen zela ofizioko abokatua, «broma giroan».

Polizia etxeko deklarazioez gain, epaile aurrekoak ere badituzte auzipetu batzuek. Horiei ere ezin zaiela baliorik eman defendatu zuen Karrerak. Hasteko, epaile aurretik ere inkomunikatuta pasatu zirelako. Gainera, tratu txarrak jaso zituzten auzi medikuen txostenak esku artean izan arren, ez zuen neurririk hartu. Psikologoek azaldu zuten denbora behar izaten duela torturatuak shock egoeratik irteteko: denbora asko batzuetan, eta hurbileko pertsonekin kontaktua izateak lagun dezakeela. Halako neurririk zergatik ez zen hartu galdetu zuen abokatuak: zergatik ez zen tarte bat utzi epaile aurrean deklarazio egin aurretik.

Ildo beretik jarraitu zuten Aiert Larrarte eta Atxarte Salvador abokatuek ere. Poliziaren ikerketak ez direla epaiketan behar bezala berretsi salatu zuten: ez jarraipenetakoak, ez miaketetakoak. Eta, gainera, horiek ere ez dutela «erakunde terroristako kide» izateko akusazia inondik inora berresten. Adibide ugari aipatu zituzten: gazte martxetan, Gazte Topaguneetan, mobilizazioa publikoetan... parte hartzea. Horietako batean ere ez zen Segiren sinadurarik. Hatortxu Rock jaialdira joatea, gazte asanblada baten txosnan lan egitea, ordenagailuan prentsa artikulu bat edukitzea, «independentzia» lelodun kamiseta bat izatea...

Salvadorren esaldi batekin bukatu da defentsaren ondorioen txanda: «Ikusi den bakarra da gazteak direla, independentistak, konprometituak. Eta hori ezin da delitu izan».


Urola Plazaolako atletek ez dute etenik hartzen

Aurreko asteburuan hainbat probatan parte hartu dute; Bilbon, Deban, Valentzian, eta Madrilen izan dira


«Ezin da ziur esan udan San Juan uretan izango denik»

Zazpi arraunlari, gehienak gazte mailakoak, eta beste zortzi gazteago. Horiek dira gaur-gaurkoz San Juango 'Batelerak' traineruko kideak. Denen buru dabil Guruzne Azpiroz taldeko arraunlari izandakoa.


Batasunak erakundeak ez eratzeko eskatu die alderdiei

Batasunak beste alderdi politikoei gutun bana bidali die, maiatzaren 27ko udal eta foru hauteskundeen ondoren erakundeak ez eratzeko eskatuz. "Izan ere, hauteskunde hauek ez dira demokratikoak izango", haren ustez, Abertzale Sozialistak izeneko hautesle elkarte denak eta EAE-ANVren 133 zerrenda balio gabe utzi dituztela-eta.

Ezker abertzalearen hainbat buruzagik Bilbon elkarretaratzea egin dute gaur eguerdian, EAJren egoitza nagusiaren atarian, Herritarren borondatea errespetatu leloarekin.

Jone Goirizelaia Bilboko Udalerako ASren hautagaiak ez du zehaztu gutuna EAE-ANVri ere bidaliko dien eta bertako legezko hautagaiei bozen ostean erakundeetan ez parte hartzeko eskatuko al dieten.


Noseriding Jaia ospatuko dute bihar

Hasiera batean azaroan egitekoak ziren longboard surfaren inguruko Noseriding Jaia, baina itsasoaren egoera kaskarra zela eta, atzeratu egin zuten. Edonola ere, iritsi da eguna, eta bihar egingo dute txapelketa herrikoia Borghetto inguruan, baita horren inguruko festa ere; izan ere, jatekoa, edatekoa eta musika ez dira faltako.


Garikoitz Nazabal: "Hasieran, jendea erosketak modu konpultsiboan egiten hasi zenean, bertako produktua izan zen apalak bete zituena"

Koronabirusaren krisiak ondorio latzak ekarri dituela ekonomian, baita lehen sektorean ere; Euskal Herriko Nekazarien Elkartasunetik, zehatzago esateko Gipuzkoako EHNEtik, esaterako behin baino gehiagotan plazaratu dituzte euren aldarrikapenak eta kezkak azken asteotan. Gipuzkoako EHNEko presidente Garikoitz Nazabalek azaldu du nola ari diren bizitzen egungo egoera, eta baita etorkizuna nola ikusten duten ere. Dio, besteak beste, krisi hau kontsumo ereduari buruzko hausnarketarako baliagarria izan behar dela.